Vmesni sporazum, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani - Protokol



Uradni list L 057 , 28/02/2009 str. 0002 - 0360



Vmesni sporazum, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani KAZALO PREAMBULA NASLOV I: CILJI NASLOV II: PARTNERSTVO ZA RAZVOJ NASLOV III: TRGOVINSKI REŽIM ZA PROIZVODE POGLAVJE 1 Carine in netarifni ukrepi POGLAVJE 2 Instrumenti trgovinske zaščite POGLAVJE 3 Carinski postopek in olajševanje trgovine POGLAVJE 4 Tehnične ovire pri trgovanju ter sanitarni in fitosanitarni ukrepi POGLAVJE 5 Upravljanje z gozdovi in trgovina z lesom ter gozdarskimi proizvodi NASLOV IV: USTANAVLJANJE, TRGOVINA S STORITVAMI IN ELEKTRONSKO POSLOVANJE NASLOV V: PRAVILA V ZVEZI S TRGOVINO POGLAVJE 1 Tekoča plačila in pretok kapitala POGLAVJE 2 Konkurenca POGLAVJE 3 Intelektualna lastnina POGLAVJE 4 Javna naročila POGLAVJE 5 Trajnostni razvoj POGLAVJE 6 Varstvo osebnih podatkov NASLOV VI: PREPREČEVANJE IN REŠEVANJE SPOROV POGLAVJE 1 Namen in področje uporabe POGLAVJE 2 Posvetovanje in posredovanje POGLAVJE 3 Postopki reševanja sporov POGLAVJE 4 Splošne določbe NASLOV VII: SPLOŠNE IZJEME NASLOV VIII: SPLOŠNE IN KONČNE DOLOČBE "SREDNJA AFRIKA", KI JO ZA NAMENE TEGA SPORAZUMA SESTAVLJA: REPUBLIKA KAMERUN, na eni strani ter KRALJEVINA BELGIJA, REPUBLIKA BOLGARIJA, ČEŠKA REPUBLIKA, KRALJEVINA DANSKA, ZVEZNA REPUBLIKA NEMČIJA, REPUBLIKA ESTONIJA, IRSKA, HELENSKA REPUBLIKA, KRALJEVINA ŠPANIJA, FRANCOSKA REPUBLIKA, ITALIJANSKA REPUBLIKA, REPUBLIKA CIPER, REPUBLIKA LATVIJA, REPUBLIKA LITVA, VELIKO VOJVODSTVO LUKSEMBURG, REPUBLIKA MADŽARSKA, MALTA, KRALJEVINA NIZOZEMSKA, REPUBLIKA AVSTRIJA, REPUBLIKA POLJSKA, PORTUGALSKA REPUBLIKA, ROMUNIJA, REPUBLIKA SLOVENIJA, SLOVAŠKA REPUBLIKA, REPUBLIKA FINSKA, KRALJEVINA ŠVEDSKA, ZDRUŽENO KRALJESTVO VELIKEA BRITANIJE IN SEVERNE IRSKE, in EVROPSKA SKUPNOST na drugi strani STA PREAMBULA OB UPOŠTEVANJU Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 in revidiranega v Luxembourgu dne 25. junija 2005 (v nadaljnjem besedilu "Sporazum iz Cotonouja"), V PREPRIČANJU, da bo Sporazum o gospodarskem partnerstvu (SGP) ustvaril novo in ugodnejše ozračje za njihove odnose na področju gospodarskega upravljanja, trgovine in naložb ter nove možnosti za rast in razvoj; OB UPOŠTEVANJU, da mora liberalizacija trgovine, ustanavljanja in trgovine s storitvami med pogodbenicama temeljiti na regionalnem povezovanju srednjeafriških držav, imeti za cilj spodbujanje nemotenega in postopnega vključevanja teh gospodarstev v svetovno gospodarstvo, ob upoštevanju njihovih političnih odločitev in razvojnih prednostnih nalog, ter izpolnjevati pogoje iz sporazumov v okviru Svetovne trgovinske organizacije (STO); OB UPOŠTEVANJU, da pogodbenici ne bosta spodbujali neposrednih tujih naložb z omilitvijo svoje zakonodaje in notranje ureditve s področja okolja, dela ali varnosti in zdravja pri delu ali z ohlapnejšo notranjo zakonodajo in predpisi, katerih namen je zaščititi in spodbujati kulturno raznolikost. Zato pogodbenici potrjujeta svojo zavezanost k spoštovanju te notranje zakonodaje ali predpisov ali pripravljenost, da to storita za spodbujanje ustanavljanja, nakupa, širitve ali ohranjanja naložbe ali vlagatelja na svojem ozemlju – SE DOGOVORILI O NASLEDNJEM: NASLOV I CILJI Člen 1 Vmesni sporazum Ta sporazum določa začetni okvir Sporazuma o gospodarskem partnerstvu (SGP). "Začetni okvir" pogodbenici razumeta kot vmesni sporazum, ki vsebuje na eni strani sklop dejanskih in pravnomočnih zavez v skladu z določbami tega sporazuma, in na drugi strani pogajalski sklop, ki omogoča vključevanje dopolnilnih delov, da bi prišlo do celovitega Sporazuma o gospodarskem partnerstvu v skladu s Sporazumom iz Cotonouja. Člen 2 Splošni cilji in področje uporabe Splošni cilji tega sporazuma so: (a) prispevati k zmanjšanju in končnemu izkoreninjenju revščine z vzpostavitvijo trgovinskega partnerstva, skladnega s ciljem trajnostnega razvoja, razvojnimi cilji novega tisočletja in Sporazumom iz Cotonouja; (b) spodbujati bolj konkurenčno in raznovrstno regionalno gospodarstvo v Srednji Afriki in hitrejši razvoj; (c) spodbujati regionalno povezovanje, gospodarsko sodelovanje in odgovorno vodenje v srednjeafriški regiji; (d) spodbujati postopno vključevanje pogodbenice Srednje Afrike v svetovno gospodarstvo v skladu z njenimi političnimi odločitvami in razvojnimi prednostnimi nalogami; (e) izboljšati zmožnosti pogodbenice Srednje Afrike na področju trgovinske politike in glede vprašanj, povezanih s trgovino; (f) vzpostaviti in izvajati učinkovit, predvidljiv in pregleden regulativni okvir za trgovino in naložbe v regiji Srednji Afriki z zagotavljanjem razmer za povečanje naložb in pobud zasebnega sektorja ter okrepitev zmožnosti ponudbe proizvodov in storitev, konkurenčnosti in gospodarske rasti v regiji; (g) okrepiti obstoječe odnose med pogodbenicama na podlagi solidarnosti in skupnega interesa. V ta namen bo Sporazum skladno z obveznostmi STO izboljšal trgovinske in gospodarske odnose, podpiral novo trgovinsko dinamiko med pogodbenicama s progresivno in asimetrično liberalizacijo medsebojne trgovine ter krepil, širil in poglabljal sodelovanje na vseh področjih, povezanih s trgovino; (h) spodbujati razvoj zasebnega sektorja in povečanje zaposlovanja. Člen 3 Posebni cilji V skladu s členoma 34 in 35 Sporazuma iz Cotonouja so posebni cilji tega sporazuma: (a) postaviti temelje za pogajanja o SGP, ki bo prispeval k zmanjšanju revščine, spodbujal regionalno povezovanje, gospodarsko sodelovanje in odgovorno vodenje v Srednji Afriki, izboljšal proizvodne, izvozne in nabavne zmogljivosti Srednje Afrike ter njeno zmožnost, da pritegne tuje naložbe, in zmožnosti na področju trgovinske politike in glede vprašanj v zvezi s trgovino; (b) spodbujati nemoteno in postopno vključevanje Srednje Afrike v svetovno gospodarstvo v skladu z njenimi političnimi odločitvami in razvojnimi prednostnimi nalogami; (c) krepiti obstoječe odnose med pogodbenicama na podlagi solidarnosti in skupnega interesa; (d) ustvariti sporazum, skladen s pravili STO; (e) postaviti temelje za pogajanja in vzpostaviti učinkovit, predvidljiv in pregleden regulativni okvir za trgovino, naložbe, konkurenco, intelektualno lastnino, javna naročila in trajnostni razvoj v regiji Srednji Afriki, kar bi podprlo zagotavljanje razmer za povečanje naložb in večjo pobudo zasebnega sektorja, ter za okrepitev zmožnosti ponudbe proizvodov in storitev, konkurenčnosti in gospodarske rasti v regiji; (f) določiti časovni načrt za pogajanja o področjih iz odstavka (e), za katera ni bilo mogoče skleniti pogajanj v letu 2007. NASLOV II PARTNERSTVO ZA RAZVOJ Člen 4 Okvir za krepitev zmogljivosti v Srednji Afriki Pogodbenici potrjujeta svojo odločenost, da bosta spodbujali krepitev zmogljivosti in posodabljanje gospodarstva Srednje Afrike z različnimi instrumenti, ki jih imata na voljo, in zlasti z vzpostavljanjem gospodarskega ter nacionalnega in regionalnega institucionalnega okvira, ugodnega za rast konkurenčne gospodarske dejavnosti v Srednji Afriki z instrumenti trgovinske politike ter sodelovanja in razvoja, kot so opredeljeni v členu 7. Člen 5 Prednostna področja krepitve zmogljivosti in posodabljanja 1. Pogodbenica Srednja Afrika bo skupaj s pogodbenico ES z instrumenti sodelovanja, kot so opredeljeni v členu 7, spodbujala količinsko in kakovostno rast blaga in storitev, ki jih proizvaja in izvaža pogodbenica Srednja Afrika, zlasti na naslednjih področjih: (a) razvoj osnovne, regionalno usmerjene infrastrukture: - prevoz, - energija, - telekomunikacije; (b) kmetijstvo in varnost hrane: - kmetijska proizvodnja, - živilskopredelovalna industrija, - ribištvo, - živinoreja, - ribogojstvo in ribolovni viri; (c) industrija, diverzifikacija in konkurenčnost gospodarstva: - posodabljanje podjetij, - industrija, - standardi in certificiranje (sanitarni in fitosanitarni ukrepi (SFS), kakovost, zootehnični standardi itd.); (d) poglabljanje regionalnega povezovanja: - razvoj skupnega regionalnega trga, - obdavčenje in carine; (e) izboljšanje poslovnega okolja: - uskladitev nacionalnih trgovinskih politik. 2. V okviru izvajanja tega partnerstva se pogodbenici sklicujeta na skupne smernice, ki so v Prilogi I priložene k temu sporazumu. 3. Pogodbenici v okviru izvajanja tega sporazuma potrjujeta svojo odločenost, da bosta spodbujali posodabljanje proizvodnih sektorjev Srednje Afrike, ki jih zadeva ta sporazum, z instrumenti sodelovanja, kot so opredeljeni v členu 7. Člen 6 Poslovni okvir Pogodbenici ocenjujeta, da je poslovni okvir osnovni nosilec gospodarskega razvoja, in zato je namen določb tega sporazuma prispevati k temu skupnemu cilju. Države podpisnice iz Srednje Afrike, ki so tudi podpisnice pogodbe Organizacije za uskladitev poslovnega prava afriških držav (OHADA), se zavezujejo, da bodo učinkovito in nediskriminatorno uporabljale in izvajale določbe iz te pogodbe. Člen 7 Sodelovanje pri financiranju razvoja 1. Določbe Sporazuma iz Cotonouja o sodelovanju in gospodarskem ter regionalnem povezovanju se bodo izvajale, da bi čim bolj povečali predvidene koristi tega sporazuma. 2. Financiranje Evropske skupnosti [1], ki se nanaša na razvojno sodelovanje med pogodbenico Srednjo Afriko in Evropsko skupnostjo v podporo izvajanju tega sporazuma, se izvaja v okviru ustreznih pravil in postopkov, predvidenih v Sporazumu iz Cotonouja, zlasti postopkov programiranja Evropskega razvojnega sklada (ERS), ter v okviru ustreznih instrumentov, financiranih iz splošnega proračuna Evropske unije. V tem okviru je podpora izvajanju tega sporazuma ena od prednostnih nalog. 3. Države članice Evropske skupnosti se kolektivno zavezujejo, da bodo s svojimi razvojnimi politikami in instrumenti, vključno s pomočjo trgovini, podpirale razvojne ukrepe v prid regionalnega gospodarskega sodelovanja ter za izvajanje tega sporazuma na nacionalni in regionalni ravni, skladno z načeloma učinkovitosti in dopolnjevanja pomoči. 4. Pogodbenici bosta sodelovali, da bi olajšali vključevanje drugih donatorjev, ki želijo podpreti prizadevanja pogodbenice Srednje Afrike za doseganje ciljev tega sporazuma. 5. Pogodbenici priznavata koristnost posebnih mehanizmov regionalnega financiranja v podporo izvajanju tega sporazuma in podpirata prizadevanja regije v tej smeri. Člen 8 Podpora izvajanju pravil, povezanih s trgovino Pogodbenici soglašata, da izvajanje pravil, povezanih s trgovino, katerih področja sodelovanja so podrobno navedena v različnih ustreznih poglavjih tega sporazuma, prispeva k doseganju ciljev tega sporazuma. Sodelovanje na tem področju se izvaja v skladu s pravili iz člena 7. Člen 9 Financiranje partnerstva 1. Pogodbenici soglašata, da se ustanovi regionalni sklad SGP (FORAPE) za regijo Srednjo Afriko za usklajevanje podpor, ki bodo prispevale k učinkovitemu financiranju prednostnih ukrepov za krepitev proizvodnih zmogljivosti srednjeafriških držav, kot je navedeno v členu 5, in ukrepov, navedenih v členu 10. Pravila delovanja in upravljanja sklada FORAPE določi regija do konca leta 2008. To obdobje pogodbenica ES izkoristi za dopolnitev svoje ocene navedenih pravil. 2. Sklad FORAPE bo črpal sredstva, ki sta jih zbrali pogodbenici, zlasti s prispevki ERS, prispevki držav članic Evropske unije ter morebitnimi prispevki drugih donatorjev. 3. Brez poseganja v odstavka 1 in 2 se pogodbenica Evropska skupnost zavezuje, da bo svojo podporo usmerila prek lastnih mehanizmov financiranja regije ali prek mehanizmov, ki so jih izbrale države podpisnice tega sporazuma ob upoštevanju pravil in postopkov, določenih v Sporazumu iz Cotonouja, in v skladu z načeli učinkovitosti pomoči. 4. Pogodbenici bosta sodelovali, da bi olajšali prispevek drugih donatorjev v sklad FORAPE. Člen 10 Sodelovanje pri fiskalnem prilagajanju 1. Pogodbenici priznavata, da bi bili ukinitev ali bistveno zmanjšanje carin, ki jih predvideva ta sporazum, lahko izziv za države podpisnice iz Srednje Afrike, in soglašata, da bosta vzpostavili dialog in sodelovanje na tem področju. 2. Glede na časovni razpored odprave carin, ki sta ga pogodbenici odobrili v tem sporazumu, soglašata, da bosta vzpostavili poglobljen dialog o ukrepih fiskalnega prilagajanja, ki jih je treba sprejeti, da se končno vzpostavi proračunsko ravnovesje. 3. V skladu z odstavkoma 1 in 2 tega člena pogodbenici soglašata, da bosta sodelovali v okviru določb iz člena 7 in se zavezujeta, da bosta izvajali ukrepe tehnične in finančne pomoči na naslednjih področjih: (a) prispevek k blaženju neto fiskalnih posledic, ki je popolnoma skladen s fiskalnimi reformami; (b) podpora fiskalni reformi kot spremljanje dialoga na tem področju. 4. Pogodbenici soglašata, da se v okviru odbora SGP čim prej dogovorita o metodologiji ocenjevanja neto fiskalnih posledic. Pogodbenici se nato v istem okviru sporazumeta o dodatnih raziskavah in ukrepih, ki jih je treba izvesti. Člen 11 Sodelovanje v mednarodnih forumih Pogodbenici si prizadevata sodelovati v vseh mednarodnih forumih, kjer se obravnavajo vprašanja, pomembna za to partnerstvo. Člen 12 Razmislek o partnerstvu za razvoj Pogodbenici soglašata, da bosta leta 2008 poglobili razmislek o partnerstvu za razvoj, določenem v tem naslovu, vključno s pravili njegovega izvajanja. NASLOV III TRGOVINSKI REŽIM ZA PROIZVODE POGLAVJE 1 Carine in netarifni ukrepi Člen 13 Pravila o poreklu 1. V skladu s tem poglavjem se izraz "s poreklom" uporablja za blago, ki izpolnjuje pravila o poreklu, ki veljajo na ozemljih pogodbenic 1. januarja 2008. 2. Odbor SGP bo k temu sporazumu priložil recipročno skupno ureditev, ki ureja pravila o poreklu, ki bo začela veljati z začetkom začasne uporabe tega sporazuma. 3. Najpozneje tri leta po dnevu začetka veljavnosti tega sporazuma bosta pogodbenici pregledali veljavne določbe, ki urejajo pravila o poreklu, da bi poenostavili koncepte in metode, ki se uporabljajo za določitev porekla z vidika razvojnih ciljev Srednje Afrike. Pri tem pregledu bosta pogodbenici upoštevali tehnološki razvoj, proizvodne procese in vse druge dejavnike, vključno s tekočimi reformami v zvezi s pravili o poreklu, zaradi katerih bi lahko bile potrebne spremembe sklenjene recipročne ureditve. Vse spremembe ali zamenjave se izvršijo s sklepom Odbora SGP. Člen 14 Carinske dajatve Carinske dajatve vključujejo vse vrste dajatev ali taks, vključno z vsemi oblikami dodatnih davkov ali dodatnih dajatev, ki se naložijo za uvoz ali izvoz, ali pri uvozu ali izvozu proizvodov. Carinske dajatve ne vključujejo: (a) dajatev, ki so enake taksam ali drugim notranjim dajatvam, naloženim v skladu s členom 23; (b) protidampinških, izravnalnih ali zaščitnih ukrepov, ki se uporabljajo v skladu z določbami poglavja o instrumentih trgovinske zaščite; (c) pristojbin ali drugih dajatev, ki se uporabljajo v skladu s členom 18. Člen 15 Odprava carinskih dajatev pri izvozu 1. Od začetka veljavnosti tega sporazuma se v trgovini med pogodbenicama pri uvozu ali izvozu ne uvajajo nove carinske dajatve, že obstoječe pa se ne zvišajo. 2. Vendar ob resnih težavah v zvezi z javnimi financami ali za večje varstvo okolja lahko pogodbenica Srednja Afrika po posvetu s pogodbenico ES uvede carinske dajatve na izvoz omejenega števila dodatnega blaga. 3. Odbor SGP bo redno pregledoval učinek in primernost izvoznih carinskih dajatev, ki se uporabljajo v okviru tega člena. Člen 16 Pretok proizvodov 1. Proizvodi s poreklom iz Evropske skupnosti ali iz pogodbenice Srednje Afrike so na ozemlju druge pogodbenice zavezani plačilu carinskih dajatev samo enkrat. 2. Kar zadeva proizvode s poreklom iz Evropske skupnosti, se carina, ki jo je treba plačati v skladu s tem sporazumom, odtegne za račun države podpisnice iz Srednje Afrike, katere ozemlje je kraj potrošnje. 3. Pogodbenica Srednja Afrika sprejme vse ukrepe, potrebne za zagotavljanje učinkovitega izvajanja določb tega člena ter za spodbujanje prostega pretoka proizvodov v državah podpisnicah iz Srednje Afrike. Pogodbenici soglašata, da bosta sodelovali na tem področju v okviru členov 7 in 8. To sodelovanje se bo prilagodilo vrsti ureditve, ki jo je nazadnje sprejela pogodbenica Srednja Afrika. 4. Pogodbenici soglašata, da bosta sodelovali pri pospeševanju pretoka proizvodov in poenostavitvi carinskih postopkov, kot je določeno v poglavju 3 naslova III. Člen 17 Klasifikacija proizvodov Klasifikacija proizvodov, ki jih zajema ta sporazum, je klasifikacija, ki je določena v carinski nomenklaturi posamezne pogodbenice, v skladu z usklajenim sistemom poimenovanj in šifrskih oznak blaga ("HS"). Člen 18 Pristojbine in druge dajatve 1. Pristojbine in druge dajatve iz člena 14(c) ne smejo presegati približnega zneska opravljenih storitev in ne smejo pomeniti posredne zaščite za domače proizvode ali obdavčitve uvoza ali izvoza za fiskalne namene. Zanje se uporabljajo posebne tarife, ki ustrezajo približnemu strošku opravljenih storitev, in se ne izračunavajo ad valorem. S pristojbinami in drugimi dajatvami se ne obdavčijo konzularne formalnosti, kot so konzularni računi in potrdila, katerih popoln seznam bo določil Odbor SGP. 2. Pogodbenica Srednja Afrika soglaša, da se najkasneje do 1. januarja 2013 vzpostavijo standardizirane odločbe za področje iz tega člena za spodbujanje regionalnega povezovanja in razumljivosti za gospodarske subjekte. Člen 19 Ugodnejše obravnave na podlagi sporazumov o gospodarskem povezovanju 1. Glede področij, zajetih v tem poglavju, bo pogodbenica ES pogodbenici Srednji Afriki odobrila ugodnejšo obravnavo, ki lahko izvira iz tega, da pogodbenica ES po podpisu tega sporazuma postane stranka sporazuma o gospodarskem povezovanju s tretjimi strankami. 2. Glede področij, zajetih v tem poglavju, bo pogodbenica Srednja Afrika odobrila pogodbenici ES vsako ugodnejšo obravnavo, ki bi lahko bila posledica tega, da bi pogodbenica Srednja Afrika po podpisu tega sporazuma postala stranka sporazuma o gospodarskem povezovanju z velikim trgovinskim partnerjem. 3. Če bi pogodbenica Srednja Afrika pri velikem trgovinskem partnerju dosegla bistveno boljšo obravnavo, kot ji jo ponuja pogodbenica ES, v sporazumu o gospodarskem povezovanju, ki ga je pogodbenica Srednja Afrika sklenila s tem partnerjem, se bosta pogodbenici posvetovali in skupaj odločili o izvajanju določb iz odstavka 2. 4. V tem členu "sporazum o gospodarskem povezovanju" pomeni sporazum, ki znatno liberalizira trgovino in ukinja ali odpravlja diskriminacijo med pogodbenicama z odpravo sedanjih diskriminatornih ukrepov in/ali prepovedjo novih diskriminatornih ukrepov in bolj diskriminatornih ukrepov ob začetku veljavnosti tega sporazuma ali na podlagi razumnega časovnega okvira. 5. V tem členu "velik trgovinski partner" pomeni vsako razvito državo ali državo, katere delež v svetovni trgovini je večji od enega odstotka v letu pred začetkom veljavnosti sporazuma o gospodarskem povezovanju iz odstavka 2, ali katero koli skupino držav, ki nastopajo individualno, kolektivno ali s sporazumom o gospodarskem povezovanju in imajo delež svetovne trgovine večji od enega in pol odstotka v letu pred začetkom veljavnosti sporazuma o gospodarskem povezovanju iz odstavka 2 [2]. 6. Določb tega poglavja ni mogoče razlagati, kot da pogodbenici zavezujejo k vzajemni razširitvi preferencialne obravnave, ki bi se uporabljala, ker je ena od pogodbenic na dan podpisa tega sporazuma stranka sporazuma o regionalnem gospodarskem povezovanju s tretjo stranko. Člen 20 Carinske dajatve na proizvode s poreklom iz držav podpisnic iz Srednje Afrike 1. Proizvodi s poreklom iz pogodbenice Srednje Afrike se uvažajo v partnerico ES brez carinskih dajatev, razen proizvodi, navedeni v Prilogi II in pod tam določenimi pogoji. 2. V okviru trgovine med pogodbenicama se ne uvajajo nove carinske dajatve, že obstoječe pa se ne zvišajo. Člen 21 Carinske dajatve na proizvode s poreklom iz Evropske skupnosti 1. Za vsak proizvod je osnovna carina opredeljena v Prilogi III. 2. V okviru trgovine med pogodbenicama se ne uvajajo nove carinske dajatve, tiste določene v Prilogi III, pa se ne zvišajo. 3. Brez poseganja v določbe odstavka 2 bo lahko Srednja Afrika v okviru uvedbe skupne zunanje tarife najpozneje od 1. januarja 2013 in če splošne posledice teh carin ne bodo višje od posledic carin, določenih v Prilogi III, spremenila osnovne carine iz Priloge III, ki se uporabljajo za proizvode s poreklom iz ES. V tem primeru bo Odbor SGP posledično spremenil Prilogo III. 4. Carinske dajatve pri uvozu proizvodov z opredeljenim poreklom iz Evropske skupnosti, katerih seznam je v Prilogi III pod kategorijami "1", "2" in "3", so dokončno ukinjene, kot je opredeljeno v spodnji preglednici. Odstotki tarifnega znižanja, opredeljeni v spodnji preglednici, se uporabljajo za tarife, opredeljene v odstavku 1, ali za morebitne nove tarife, opredeljene v okviru pogojev iz odstavka 3. Kategorija | 1. 1. 2008 | 1. 1. 2009 | 1. 1. 2010 | 1. 1. 2011 | 1. 1. 2012 | 1. 1. 2013 | 1. 1. 2014 | 1 | 0 % | 0 % | 25 % | 50 % | 75 % | 100 % | | 2 | 0 % | 0 % | 0 % | 15 % | 30 % | 45 % | 60 % | 3 | 0 % | 0 % | 0 % | 0 % | 0 % | 0 % | 10 % | Kategorija | 1. 1. 2015 | 1. 1. 2016 | 1. 1. 2017 | 1. 1. 2018 | 1. 1. 2019 | 1. 1. 2020 | 1. 1. 2021 | 1 | | | | | | | | 2 | 75 % | 90 % | 100 % | | | | | 3 | 20 % | 30 % | 40 % | 50 % | 60 % | 70 % | 80 % | Kategorija | 1. 1. 2022 | 1. 1. 2023 | 1 | | | 2 | | | 3 | 90 % | 100 % | 5. Uvoz proizvodov s poreklom iz Evropske skupnosti, katerih seznam je v Prilogi III pod kategorijo "5", sestavljajo proizvodi, za katere so carinske dajatve opredeljene po določbah iz odstavkov 1 in 3 zgoraj; carinske dajatve za to kategorijo se ne znižajo in ne odpravijo. 6. Ob resnih težavah v zvezi z uvozom danega proizvoda lahko Odbor SGP sporazumno pregleda časovni razpored znižanja in odprave tarif z morebitnim ciljem, da se podaljša obdobje znižanja ali odprave. Pri takšnem pregledu obdobja časovnega razporeda za zadevni proizvod, za katerega je bil zahtevan pregled, ni mogoče podaljšati preko najdaljšega prehodnega obdobja za znižanje ali odpravo tarif za ta proizvod. Če Odbor SGP ne sprejme odločitve v tridesetih dneh od zahtevka za pregled časovnega razporeda, lahko pogodbenica Srednja Afrika začasno opusti časovni razpored, in sicer za obdobje največ enega leta. Člen 22 Prepoved količinskih omejitev Z začetkom veljavnosti tega sporazuma se odpravijo vse uvozne ali izvozne prepovedi ali omejitve, ki vplivajo na trgovino med pogodbenicama, razen carin, taks, pristojbin in drugih dajatev iz člena 18, če se uveljavljajo s kvotami, uvoznimi ali izvoznimi dovoljenji ali drugimi ukrepi. Ni mogoče uvesti nobenih novih ukrepov. Določbe tega člena ne vplivajo na določbe poglavja tega sporazuma o instrumentih trgovinske zaščite. Člen 23 Nacionalna obravnava na področju notranjega obdavčenja in ureditve 1. Uvoženi proizvodi s poreklom iz druge pogodbenice ne morejo biti posredno ali neposredno obdavčeni z notranjimi taksami ali drugimi notranjimi dajatvami, ki so višje od taks in dajatev, s katerimi so posredno ali neposredno obdavčeni podobni domači proizvodi. Nobena pogodbenica ne sme na kakršen koli drug način uporabljati notranjih taks ali drugih dajatev, da bi zaščitila domačo proizvodnjo. 2. Obravnava uvoženih proizvodov s poreklom iz druge pogodbenice ne sme biti manj ugodna od tiste, ki jo podobnim proizvodom domačega porekla zagotavljajo zakoni, predpisi in zahteve glede prodaje, ponudbe, nakupa, prevoza, distribucije ali uporabe na notranjem trgu. Določbe tega odstavka ne nasprotujejo uporabi različnih notranjih prevoznih dajatev, ki temeljijo izključno na gospodarskem izkoriščanju prevoznih sredstev in ne na poreklu proizvoda. 3. Nobena pogodbenica ne sme uvesti ali ohranjati nobenega notranjega količinskega predpisa glede mešanja, predelave ali uporabe proizvodov v določenih količinah ali razmerjih, ki neposredno ali posredno zahteva, da je treba določeno količino ali razmerje katerega koli proizvoda, za katerega velja predpis, dobaviti iz domačih virov. Nobena pogodbenica ne sme na kakršen koli drug način uporabljati nobenega notranjega količinskega predpisa, da bi zaščitila domačo proizvodnjo. Ne bo se uporabljal noben notranji količinski predpis glede mešanja, predelave ali uporabe proizvodov v določenih količinah ali razmerjih na način, ki bi te količine ali razmerja razdelil med zunanje vire dobave. 4. V skladu s členom III.8(b) Splošnega sporazuma o tarifah in trgovini iz leta 1994 (GATT 1994) določbe tega člena ne preprečujejo izplačila subvencij izključno domačim proizvajalcem, vključno s plačili, ki izvirajo iz notranjih taks ali dajatev, ki se uporabljajo skladno z določbami tega člena, in subvencij, ki se izvajajo z vladnimi odkupi domačih proizvodov. 5. Določbe tega člena ne veljajo za zakone, predpise, postopke ali prakse, ki urejajo javna naročila. 6. Določbe tega člena ne vplivajo na določbe poglavja tega sporazuma o instrumentih trgovinske zaščite. Člen 24 Subvencije za izvoz kmetijskih proizvodov 1. Pogodbenica ES, pogodbenica Srednja Afrika ali katera koli srednjeafriška država podpisnica ne smejo uvesti novega subvencijskega programa, ki je pogojen z izvozom, ali povečati veljavnih tovrstnih subvencij za kmetijske proizvode, namenjene na ozemlje druge pogodbenice. V okviru veljavnih subvencij se v tem odstavku ne prepoveduje povečanje zaradi sprememb svetovne cene zadevnih proizvodov. 2. Glede vsake skupine proizvodov, kot so opredeljeni v odstavku 3, upravičene do izvoznega nadomestila po zakonodaji ES za isti primarni proizvod, za katerega se je pogodbenica Srednja Afrika zavezala, da bo odpravila carine, se pogodbenica ES zavezuje, da bo odpravila vse veljavne subvencije, odobrene za izvoz te skupine proizvodov, ki ustrezajo enakemu primarnemu proizvodu, na ozemlje pogodbenice Srednje Afrike. V okviru tega odstavka se bosta pogodbenici posvetovali do 31. decembra 2008, da opredelita pravila odprave subvencij. 3. Ta člen se uporablja za proizvode, ki jih zajema Priloga I Sporazuma STO o kmetijstvu. 4. Ta člen ne vpliva na uporabo člena 9.4 Sporazuma STO o kmetijstvu ter člena 27 Sporazuma STO o subvencijah in izravnalnih ukrepih s strani pogodbenice Srednje Afrike. Člen 25 Varnost preskrbe s hrano Če se izkaže, da izpolnjevanje določb tega sporazuma povzroči težave z razpoložljivostjo ali dostopom do živil ali drugih proizvodov, bistvenih za zagotavljanje varnosti preskrbe s hrano, in če to stanje povzroči ali utegne povzročiti večje težave pogodbenici Srednji Afriki ali državi podpisnici iz Srednje Afrike, lahko ta pogodbenica ali ta država podpisnica sprejme ustrezne ukrepe v skladu s postopki, opredeljenimi v členu 31. Člen 26 Posebne določbe o upravnem sodelovanju 1. Pogodbenici se strinjata, da je upravno sodelovanje bistvenega pomena za izvajanje in nadzor preferencialne obravnave, odobrene na podlagi tega naslova, ter poudarjata svojo zavezo za boj proti nepravilnostim in goljufijam v carinskih in s tem povezanih zadevah. 2. Če pogodbenica na podlagi objektivnih informacij ugotovi, da se upravno sodelovanje ne zagotavlja in/ali se pojavljajo nepravilnosti ali goljufije, lahko zadevna pogodbenica začasno odpravi preferencialno obravnavo zadevnih proizvodov v skladu s tem členom. 3. V tem členu se nepravilnost pri upravnem sodelovanju med drugim opredeli kot: (a) ponavljajoče nespoštovanje obveznosti preverjanja porekla zadevnih proizvodov; (b) stalno zavračanje ali nepotrebno odlašanje pri izvajanju in/ali sporočanju rezultatov naknadnega preverjanja dokazil o poreklu; (c) stalno zavračanje ali nepotrebno odlašanje pri pridobivanju pooblastil za izvajanje misij v zvezi z upravnim sodelovanjem, da bi se preverila verodostojnost dokumentov ali točnost informacij v zvezi z odobritvijo preferencialne obravnave. 4. Za uporabo začasne opustitve veljajo naslednji pogoji: (a) pogodbenica, ki na podlagi objektivnih informacij ugotovi, da se upravno sodelovanje ne zagotavlja in/ali da se pojavljajo nepravilnosti ali goljufije, mora brez nepotrebnega odlašanja obvestiti Odbor SGP o svojih ugotovitvah skupaj z objektivnimi informacijami in dokazilom ter se z njim posvetovati, da se najde rešitev, sprejemljiva za obe pogodbenici, na podlagi vseh ustreznih informacij in objektivnih dokazil; (b) če sta pogodbenici začeli posvetovanje v okviru Odbora SGP, kot je določeno zgoraj, in v treh mesecih po obvestilu nista našli sprejemljive rešitve, lahko zadevna pogodbenica začasno opusti preferencialno obravnavo, odobreno za zadevne proizvode. O začasni opustitvi je treba brez nepotrebnega odlašanja obvestiti Odbor SGP; (c) Začasne opustitve na podlagi tega člena se omejijo le na tiste, ki so potrebne za zaščito finančnih interesov zadevne pogodbenice. Obdobje ne sme preseči šest mesecev, lahko pa se obnovi. O začasnih opustitvah je treba takoj po njihovem sprejetju obvestiti Odbor SGP. V njem redno potekajo posvetovanja o začasnih opustitvah, zlasti z namenom njihove razveljavitve, takoj ko niso več podani pogoji za njihovo uporabo. 5. Hkrati ko zadevna članica obvesti Odbor SGP v skladu z odstavkom 4(a), objavi tudi obvestilo uvoznikom v svojem Uradnem listu. V obvestilu uvoznikom je navedeno, da je bilo na podlagi objektivnih informacij dokazano, da se pri zadevnem proizvodu upravno sodelovanje ne zagotavlja in/ali da se pojavljajo nepravilnosti ali goljufije. Člen 27 Obravnava upravnih napak Ob napaki pristojnih organov pri upravljanju preferencialnih sistemov izvoza, zlasti pri uporabi pravil glede opredelitve pojma "proizvodi s poreklom" in postopkov upravnega sodelovanja, pri čemer zaradi te napake nastanejo posledice na področju uvoza in izvoza, lahko pogodbenica, ki je izpostavljena takim posledicam, zaprosi Odbor SGP, da prouči možnosti za sprejetje vseh ustreznih ukrepov za razrešitev položaja. Člen 28 Sodelovanje V skladu z določbami člena 7 pogodbenici soglašata, da bosta med drugim sodelovali na naslednjih področjih: - podpora izvajanju zavez trgovinske politike iz tega sporazuma; - oblikovanje/podpora pri razlagi in uporabi teh pravil. POGLAVJE 2 Instrumenti trgovinske zaščite Člen 29 Protidampinški in izravnalni ukrepi 1. Ob upoštevanju določb tega člena ne more nič iz tega sporazuma pogodbenici ES ali državam podpisnicam iz Srednje Afrike, ki nastopajo individualno ali kolektivno, preprečiti sprejetja protidampinških ali izravnalnih ukrepov v skladu z ustreznimi sporazumi STO. V tem sporazumu se poreklo določa v skladu s pravili o nepreferencialnem poreklu pogodbenic. 2. Preden pogodbenica ES uvede dokončne protidampinške ali izravnalne dajatve za proizvode iz držav podpisnic iz Srednje Afrike, mora proučiti možnost konstruktivnih rešitev, opredeljenih v ustreznih sporazumih STO. 3. Kadar regionalni ali podregionalni organ uvede protidampinški ali izravnalni ukrep proti najmanj dvema državama podpisnicama iz Srednje Afrike, mora obstajati en sam forum za sodno preiskavo, vključno s pritožbeno stopnjo. 4. Kadar je protidampinške ali izravnalne ukrepe mogoče uvesti na regionalni ali podregionalni in nacionalni podlagi, pogodbenici jamčita, da regionalni ali podregionalni organi na eni strani ter nacionalni organi na drugi strani teh ukrepov ne uporabljajo hkrati za isti proizvod. 5. Pogodbenica ES obvesti države podpisnice iz Srednje Afrike o prejemu pravilno dokumentirane pritožbe še pred začetkom kakršne koli preiskave. 6. Določbe tega člena se uporabljajo v vseh preiskavah, ki se začnejo po začetku veljavnosti tega sporazuma. 7. Določbe tega člena niso predmet določb o reševanju sporov iz tega sporazuma. Člen 30 Večstranski zaščitni ukrepi 1. Ob upoštevanju določb tega člena ne more nič v tem sporazumu državam podpisnicam iz Srednje Afrike in pogodbenici ES preprečiti sprejetja ukrepov v skladu s členom XIX GATT 1994, Sporazumom o zaščitnih ukrepih ter členom 5 Sporazuma STO o kmetijstvu. V tem sporazumu se poreklo določa v skladu s pravili o nepreferencialnem poreklu pogodbenic. 2. Brez poseganja v odstavek 1 pogodbenica ES ob upoštevanju splošnih razvojnih ciljev tega sporazuma in majhnosti gospodarstev držav podpisnic iz Srednje Afrike uvoz iz katere koli države podpisnice iz Srednje Afrike izloči iz ukrepov, sprejetih v skladu s členom XIX GATT 1994, Sporazumom STO o zaščitnih ukrepih ter členom 5 Sporazuma STO o kmetijstvu. 3. Določbe odstavka 2 se uporabljajo pet let od datuma začetka veljavnosti tega sporazuma. Najpozneje 120 dni pred koncem tega obdobja Odbor SGP prouči izvajanje teh določb glede na razvojne potrebe držav podpisnic iz Srednje Afrike, da ugotovi, ali naj se njihova uporaba podaljša. 4. Določbe odstavka 1 niso predmet določb o reševanju sporov iz tega sporazuma. Člen 31 Dvostranski zaščitni ukrepi 1. Brez poseganja v določbe člena 30 tega poglavja lahko pogodbenica po proučitvi alternativnih rešitev uporabi časovno omejene zaščitne ukrepe, ki odstopajo od določb členov 20 in 21, pod pogoji in v skladu s postopki iz tega člena. 2. Zaščitni ukrepi iz odstavka 1 se lahko sprejmejo, če se proizvod pogodbenice uvaža na ozemlje druge pogodbenice v tako povečanih količinah in pod pogoji, ki lahko povzročijo ali grozijo, da bodo povzročili: (a) resno škodo domačim proizvajalcem podobnih ali neposredno konkurenčnih proizvodov na ozemlju pogodbenice uvoznice ali (b) resne motnje v kakem gospodarskem sektorju, zlasti če bi te motnje lahko povzročile velike socialne probleme ali težave, ki bi resno poslabšale gospodarski položaj pogodbenice uvoznice, ali (c) motnje na trgih kmetijskih proizvodov [3] podobnih ali neposredno konkurenčnih proizvodov ali v mehanizmih, ki te trge upravljajo. 3. Zaščitni ukrepi iz tega člena ne smejo trajati dlje, kot je potrebno za odpravo ali preprečitev resne škode ali motenj, kot so opredeljene v odstavkih 2 in 5(b). Zaščitne ukrepe pogodbenice, ki uvaža, lahko sestavlja en ali več naslednjih ukrepov: (a) opustitev nadaljnjega znižanja veljavne stopnje uvozne dajatve za zadevni proizvod, kot je predpisana s tem sporazumom, (b) povečanje carinske stopnje za zadevni proizvod do stopnje, ki ne presega carinske stopnje, veljavne za druge članice STO, in (c) uvedba tarifnih kvot za zadevni proizvod. 4. Brez poseganja v določbe odstavkov 1, 2 in 3, če se kak proizvod s poreklom iz ene ali več držav podpisnic iz Srednje Afrike uvaža v tako povečanih količinah in pod takimi pogoji, da lahko povzroči ali grozi, da bo v eni ali več najbolj oddaljenih regijah Evropske unije povzročil eno od situacij, navedenih v odstavkih 2(a), (b) ali (c), lahko pogodbenica ES sprejme nadzorne ali zaščitne ukrepe, omejene na zadevno regijo ali regije, skladno s postopki iz odstavkov 6 do 9. 5. (a) Brez poseganja v določbe odstavkov 1, 2 in 3, če se kak proizvod s poreklom iz pogodbenice ES uvaža v tako povečanih količinah in pod takimi pogoji, da lahko povzroči ali grozi, da bo v državi podpisnici iz Srednje Afrike povzročil eno od situacij, navedenih v odstavku 2(a), (b) in (c), lahko ta država podpisnica sprejme nadzorne ali zaščitne ukrepe, omejene na njeno ozemlje, skladno s postopki iz odstavkov 6 do 9. (b) Država podpisnica iz Srednje Afrike lahko sprejme zaščitne ukrepe, kadar se proizvod s poreklom iz pogodbenice ES zaradi znižanja carine uvaža na njeno ozemlje v tako povečanih količinah in pod takimi pogoji, da lahko povzroči ali grozi, da bo povzročil motnje v mladi gospodarski panogi, ki proizvaja podobne ali neposredno konkurenčne proizvode. Ta določba se uporablja petnajst let od datuma začetka veljavnosti tega sporazuma. Ukrepi morajo biti sprejeti v skladu z določbami iz odstavkov 6 do 9. 6. (a) Zaščitni ukrepi iz tega člena se ohranijo le toliko časa, kolikor je potrebno za preprečitev ali odpravo resne škode ali motenj, kakor so opredeljene v odstavkih 2, 4 in 5 zgoraj. (b) Zaščitni ukrepi iz tega člena se ne uporabljajo več kot dve leti. Če okoliščine, ki upravičujejo uvedbo zaščitnih ukrepov, še vedno obstajajo, se lahko taki ukrepi podaljšajo za nadaljnje obdobje največ dveh let. Če države podpisnice iz Srednje Afrike ali ena država podpisnica iz Srednje Afrike uporabijo zaščitni ukrep ali če pogodbenica ES uporabi ukrep, omejen na ozemlje ene ali več svojih najbolj oddaljenih regij, se taki ukrepi lahko uporabljajo največ štiri leta, in če okoliščine, ki upravičujejo uvedbo zaščitnih ukrepov, še vedno obstajajo, se jih lahko podaljša za nadaljnje obdobje največ štirih let. (c) Zaščitni ukrepi iz tega člena, ki se uporabljajo več kot eno leto, morajo imeti priložen jasen časovni razpored za postopno odpravo najpozneje do konca določenega obdobja. (d) Za proizvod, za katerega je pred tem veljal zaščitni ukrep, se vsaj eno leto po izteku ukrepa ne sprejme nov zaščitni ukrep iz tega člena. 7. Za izvajanje odstavkov 1 do 6 se uporabljajo naslednje določbe: (a) če pogodbenica meni, da obstaja ena od okoliščin iz odstavkov 2, 4 in/ali 5, to takoj sporoči Odboru SGP; (b) Odbor SGP lahko oblikuje priporočila za odpravo nastalih okoliščin. Če Odbor SGP tega ne stori ali če se ne najde zadovoljiva rešitev v tridesetih dneh po obvestilu Odbora SGP, lahko država uvoznica sprejme ustrezne ukrepe za razrešitev položaja v skladu s tem členom; (c) pred sprejetjem ukrepa iz tega člena ali v primerih iz odstavka 8 tega člena zadevna pogodbenica predloži Odboru SGP vse potrebne informacije za celovit pregled položaja, da se poišče rešitev, sprejemljiva za zadevne pogodbenice; (d) pri izbiri zaščitnih ukrepov je treba dati prednost tistim, ki najmanj ovirajo delovanje tega sporazuma in omogočajo učinkovito in hitro odpravo nastale težave; (e) vsak zaščitni ukrep, sprejet v skladu s tem členom, se takoj sporoči Odboru SGP, v katerem o njem redno potekajo posvetovanja, da se predvsem določi časovni razpored za njegovo odpravo, takoj ko okoliščine to dopuščajo. 8. Kadar je zaradi izrednih okoliščin potrebno takojšnje ukrepanje, lahko zadevna pogodbenica uvoznica – pogodbenica ES, pogodbenica Srednja Afrika, države podpisnice iz Srednje Afrike ali ena država podpisnica iz Srednje Afrike – sprejme začasne ukrepe, predvidene v odstavkih 3, 4 in/ali 5, ne da bi izpolnila zahteve iz odstavka 7. Taki ukrepi lahko trajajo največ 180 dni, kadar jih sprejme pogodbenica ES, in 200 dni, kadar jih sprejmejo države podpisnice iz Srednje Afrike ali ena država podpisnica iz Srednje Afrike ali kadar so ukrepi, ki jih sprejme pogodbenica ES, omejeni na ozemlje ene ali več njenih najbolj oddaljenih regij. Trajanje teh začasnih ukrepov se šteje kot del obdobja ukrepov in kakršnega koli njihovega podaljšanja, ki je opredeljeno v odstavku 6. Pri sprejemanju začasnih ukrepov morajo biti upoštevani interesi vseh vpletenih strani. Zadevna pogodbenica uvoznica obvesti drugo zadevno pogodbenico in Odboru SGP nemudoma predloži zadevo v proučitev. 9. Če pogodbenica uvoznica pri uvozu proizvoda uporabi upravni postopek, katerega namen je hitro zagotoviti informacije o gibanju trgovinskih tokov, ki bi lahko povzročili probleme iz tega člena, o tem nemudoma obvesti Odbor SGP. 10. Sporazum o STO se ne sme uporabiti za to, da bi se pogodbenici preprečilo sprejetje zaščitnih ukrepov v skladu z določbami tega člena. POGLAVJE 3 Carinski postopek in olajševanje trgovine Člen 32 Cilji 1. Pogodbenici priznavata pomen carine in olajševanja trgovine v okviru razvoja svetovne trgovine. Pogodbenici soglašata, da na tem področju okrepita sodelovanje za zagotovitev, da ustrezna zakonodaja in postopki ter upravna usposobljenost ustreznih uprav izpolnjujejo cilje učinkovitega nadzora in olajševanja trgovine ter da pomagajo spodbujati razvoj in regionalno povezovanje držav podpisnic SGP. 2. Pogodbenici soglašata, da legitimni cilji javnih politik, vključno s tistimi, ki zadevajo varnost in preprečevanje goljufij, niso na noben način ogroženi. Člen 33 Carinsko in upravno sodelovanje 1. Za zagotovitev skladnosti z določbami tega sporazuma in učinkovit odziv na cilje iz člena 32 pogodbenici: (a) izmenjata informacije o zakonodaji, predpisih in carinskih postopkih; (b) oblikujeta skupne pobude o uvoznih in izvoznih postopkih ter postopkih tranzita ter pobude za ponudbo učinkovitih storitev poslovni skupnosti; (c) sodelujeta pri avtomatizaciji carinskih in trgovinskih postopkov ter pri izmenjavi informacij sprejmeta carinski podatkovni model Svetovne carinske organizacije (WCO); (d) sodelujeta pri načrtovanju in izvajanju pomoči za olajševanje carinskih reform in trgovine in (e) spodbujata posvetovanje in sodelovanje med zadevnimi organi mednarodne trgovine. 2. Brez poseganja v odstavek 1 si upravni carinski organi nudijo medsebojno upravno pomoč v skladu z določbami Protokola o medsebojni upravni pomoči v carinskih zadevah. Od leta 2008 bo Odbor SGP lahko soglasno sprejel kakršno koli spremembo Protokola o medsebojni upravni pomoči v carinskih zadevah, ki se mu bo zdela potrebna. Člen 34 Načini sodelovanja 1. Pogodbenici priznavata pomen sodelovanja na carinskem področju in olajševanja trgovine za dosego ciljev tega sporazuma. 2. V skladu z določbami člena 7 pogodbenici soglašata, da bosta med drugim sodelovali na naslednjih področjih: (a) uporaba sodobnih carinskih tehnik, vključno z analizo in obvladovanjem tveganja, zavezujočimi informacijami, poenostavljenimi postopki uvoza in izvoza blaga, naknadnim nadzorom in metodami revizije v podjetjih; (b) uvedba postopkov in praks, ki odražajo, kolikor je to mogoče, mednarodne instrumente in standarde, ki veljajo na področju carine in trgovine, vključno s pravili STO ter instrumenti in standardi WCO, med drugim z Mednarodno konvencijo o poenostavitvi in uskladitvi carinskih postopkov, podpisano v Kjotu dne 18. maja 1973 in revidirano v Bruslju dne 26. junija 1999 (Revidirana kjotska konvencija) ter Okvir WCO o standardih za zaščito in olajševanje svetovne trgovine, ter (c) računalniško vodenje carinskih in trgovinskih postopkov. Člen 35 Carinski in trgovinski standardi 1. Pogodbenici soglašata, da bodo njuna zakonodaja, predpisi in postopki na področju carine in mednarodne trgovine temeljili na: (a) mednarodnih instrumentih in standardih, vključno z vsebinskimi elementi Revidirane kjotske konvencije, Okvira WCO o standardih za zaščito in olajševanje svetovne trgovine, podatkovnega niza WCO ter Konvencije o usklajenem sistemu poimenovanj in šifrskih oznak blaga ("HS"); (b) uvedbi enotne upravne listine ali elektronske ustreznice za potrebe izdajanja uvoznih in izvoznih deklaracij za proizvode; (c) uporabi sodobnih carinskih tehnik, vključno z analizo in obvladovanjem tveganja, poenostavljenimi postopki uvoza in izvoza blaga, naknadnim nadzorom in metodami revizije v podjetjih. Postopki morajo biti pregledni, učinkoviti in poenostavljeni, da se zmanjšajo stroški in poveča predvidljivost za gospodarske subjekte, vključno z MSP; (d) nediskriminaciji z vidika zahtev in postopkov, ki se uporabljajo za uvoz, izvoz in blago v tranzitu, čeprav je dovoljeno, da se pošiljke obravnavajo različno glede na objektivne kriterije obvladovanja tveganja; (e) predpisih in postopkih z zavezujočimi informacijami, zlasti o tarifni uvrstitvi in poreklu; (f) poenostavljenih postopkih za pooblaščene trgovce; (g) postopnem razvoju informacijskih sistemov za olajševanje elektronske izmenjave podatkov med gospodarskimi subjekti, carinskimi upravami in drugimi zainteresiranimi organi; (h) olajševanju tranzitnih gibanj; (i) predpisih, ki zagotavljajo, da so kazni za manjše kršitve carinskih predpisov ali postopkovne zahteve mednarodne trgovine sorazmerne in nediskriminatorne ter da njihova uporaba ne povzroča neupravičenih zamud; (j) redni oceni sistema obvezne uporabe carinskih zastopnikov za boljšo uspešnost in učinkovitost ter po potrebi odpravljanje tega sistema; 2. Sistem obvezne uporabe pregledov pred odpremo blaga bo predmet pogajanj v okviru pogajanj za celovit SGP. 3. Za izboljšanje delovnih metod in zagotovitev nediskriminacije, preglednosti, učinkovitosti, neoporečnosti in odgovornosti postopkov se pogodbenici zavezujeta, da bosta: (a) sprejeli ukrepe, potrebne za poenostavitev in standardizacijo podatkov in dokumentov, ki jih zahtevajo carinske in druge zadevne ustanove v mednarodni trgovini, na podlagi ustreznih mednarodnih priporočil; (b) poenostavili, kolikor je to mogoče, upravne zahteve in formalnosti za krajše roke carinjenja, sprostitve in odvoz blaga; (c) zagotovili učinkovite, hitre, nediskriminatorne postopke, ki omogočajo pravico do pritožbe proti sodbam, sklepom in ukrepom carine in drugih uprav glede uvoza, izvoza ali blaga v tranzitu. Ti postopki bodo pritožnikom lahko dostopni, stroški zanje bodo razumni in ne bodo presegali stroškov, potrebnih za njihovo obravnavo; (d) zagotovili vzdrževanje najvišjih standardov neoporečnosti z uporabo ukrepov, ki odražajo načela ustreznih mednarodnih konvencij in instrumentov na tem področju. Člen 36 Tranzit proizvodov 1. Pogodbenici si prizadevata za prost tranzit proizvodov čez njuno ozemlje ob določanju najprimernejše poti za tranzit. Omejitve, nadzor ali morebitne zahteve morajo biti nediskriminatorne, sorazmerne in se morajo uporabljati enotno. 2. Brez poseganja v izvajanje legitimnega carinskega nadzora pogodbenici proizvodom v tranzitu s poreklom iz ozemlja druge pogodbenice odobrita obravnavo, ki ni manj ugodna od obravnave proizvodov domače proizvodnje, zlasti pri izvozu in uvozu proizvodov ter njihovem gibanju. 3. Pogodbenici uvedeta postopke prevoza pod carinskim nadzorom, ki omogočajo tranzit proizvodov brez plačila carin in drugih dajatev, če so zagotovljena ustrezna jamstva. 4. Pogodbenici si prizadevata spodbujati in izvajati ureditve regionalnega tranzita. 5. Pogodbenici uporabljata mednarodne standarde in instrumente, ki zadevajo tranzit proizvodov. 6. Pogodbenici zagotavljata sodelovanje in usklajevanje vseh zadevnih organov na svojem ozemlju za olajševanje prevoza v tranzitu in spodbujanje čezmejnega sodelovanja. Člen 37 Odnosi s poslovno skupnostjo Pogodbenici soglašata da: (a) zagotovita, da so vse informacije v zvezi z zakonodajo, predpisi, postopki in prilogami, dajatvami in taksami, pristojbinami in drugimi dajatvami javno dostopne po možnosti prek elektronskih medijev; (b) se je treba redno posvetovati s poslovno skupnostjo o oblikovanju besedil v zvezi s carinskimi vprašanji in mednarodno trgovino. Zato bosta pogodbenici ustanovili ustrezne mehanizme za redno posvetovanje; (c) mora preteči dovolj dolg rok med objavo in začetkom veljavnosti vsake zakonodaje, postopka ali nove oziroma spremenjene carine ali dajatve. Pogodbenici objavita upravne informacije predvsem o zahtevah zadevnih organov, postopkih, uradnih urah in operativnih carinskih postopkih na vstopnih in/ali izstopnih točkah ter kontaktnih ali informacijskih točkah; (d) podpirata sodelovanje med subjekti in ustreznimi upravami z uporabo nearbitrarnih in javno dostopnih postopkov, kot so memorandumi o soglasju, ki temeljijo na tistih, ki jih je razglasila WCO; (e) si bosta prizadevali, da bodo zahteve uprav na področju mednarodne trgovine še naprej izpolnjevale potrebe poslovne skupnosti, upoštevale najboljše prakse in čim manj omejevale trgovino. Člen 38 Carinsko vrednotenje 1. Člen VII GATT 1994 in Sporazum STO o izvajanju člena VII GATT 1994 urejata pravila carinskega vrednotenja, ki se uporabljajo v trgovini med pogodbenicama. 2. Pogodbenici sodelujeta, da dosežeta skupni pristop k vprašanjem v zvezi s carinskim vrednotenjem, vključno s težavami, povezanimi s transfernimi cenami. Člen 39 Regionalno povezovanje v Srednji Afriki S prizadevanji za napredek carinskih reform in za olajševanje trgovine pogodbenici spodbujata regionalno povezovanje, predvsem z oblikovanjem standardiziranih določb glede: - zahtev, - dokumentacije, - podatkov, ki jih je treba predložiti; - postopkov, - ureditev, pomembnih za pooblaščene trgovce; - postopkov na meji in uradnih ur, - zahtev pri tranzitu, prevozu pod carinsko kontrolo in predložitve jamstva. To vključuje tesno sodelovanje med vsemi zadevnimi organi in čim večje upoštevanje ustreznih mednarodnih standardov. POGLAVJE 4 Tehnične ovire pri trgovanju ter sanitarni in fitosanitarni ukrepi Člen 40 Cilji Cilji tega poglavja so olajševanje trgovine s proizvodi med pogodbenicama ob krepitvi njunih sposobnosti za opredelitev, preprečevanje in odpravljanje ovir pri trgovanju zaradi tehničnih predpisov, standardov in postopkov za ugotavljanje skladnosti, ki jih uporablja ena ali druga pogodbenica, ter njunih sposobnosti za varovanje rastlin, živali in javnega zdravja. Člen 41 Večstranske obveznosti in splošno ozadje 1. Pogodbenici potrjujeta svojo zavezanost pravicam in obveznostim iz Sporazuma STO, in zlasti sporazumom STO o uporabi sanitarnih in fitosanitarnih ukrepov (Sporazum SFS) ter o tehničnih ovirah pri trgovanju (Sporazum OTC). Pogodbenice, ki niso članice STO, prav tako potrjujejo svojo zavezo, da bodo upoštevale obveznosti iz Sporazumov SFS in OTC glede vprašanj, ki zadevajo odnose med pogodbenicama. 2. Pogodbenici potrjujeta svojo zavezanost za izboljšanje javnega zdravja na ozemljih držav podpisnic iz Srednje Afrike, zlasti s krepitvijo njihove sposobnosti za opredelitev nevarnih proizvodov v okviru člena 47. 3. Te zaveze, pravice in obveznosti vodijo pogodbenici pri ukrepih, ki jih izvajata na podlagi tega poglavja. Člen 42 Področje uporabe in opredelitve 1. To poglavje se nanaša na ukrepe, ki spadajo na področje uporabe Sporazumov OTC in SFS Svetovne trgovinske organizacije. 2. Če ni drugače določeno, se v tem poglavju uporabljajo opredelitve iz sporazumov SFS in OTC, CODEX Alimentariusa, Mednarodne konvencije o varstvu rastlin in Svetovne veterinarske organizacije, vključno z vsemi sklicevanji na "proizvode" v tem poglavju. Člen 43 Pristojni organi Kar zadeva ukrepe SFS, so pristojni organi pogodbenice ES in držav podpisnic iz Srednje Afrike za uporabo ukrepov iz tega poglavja navedeni v Dodatku II. Pogodbenici se medsebojno pravočasno obveščata o vseh pomembnih spremembah glede pristojnih organov, navedenih v Dodatku II. Odbor SGP sprejme vse potrebne spremembe Dodatka II. Člen 44 Določitev območij Pri opredelitvi uvoznih pogojev lahko pogodbenici za vsak posamezen primer predlagata in določita območja z določenim sanitarnim ali fitosanitarnim statusom ob upoštevanju mednarodnih standardov. Člen 45 Preglednost trgovinskih pogojev in izmenjave informacij 1. Pogodbenici se vzajemno obveščata o vseh spremembah njunih pravnih in upravnih določb pri uvozu proizvodov (zlasti proizvodov živalskega in/ali rastlinskega izvora). 2. Pogodbenici znova potrjujeta obveznost iz Sporazumov SFS in OTC Svetovne trgovinske organizacije glede medsebojnega obveščanja o vseh spremembah ustreznih tehničnih standardov ali predpisov z mehanizmi, določenimi v teh sporazumih. 3. Če in kadar je to potrebno, si pogodbenici neposredno izmenjata informacije tudi o drugih morebitnih pomembnih vprašanjih za njune trgovinske odnose, ki jih skupaj obravnavata. 4. Pogodbenici soglašata, da bosta sodelovali pri epidemiološkem nadzoru živalskih bolezni. Kar zadeva fitosanitarno varstvo, si pogodbenici izmenjata informacije o pojavu škodljivcev, ki pomenijo poznano in takojšno nevarnost za drugo pogodbenico. Člen 46 Regionalno povezovanje 1. Pogodbenica Srednja Afrika se zavezuje, da bo uskladila standarde in druge ukrepe na področju uporabe tega poglavja na regionalni ravni v štirih letih od začetka veljavnosti tega sporazuma. 2. Države podpisnice iz Srednje Afrike soglašajo, da je treba za olajševanje trgovine med pogodbenicama in v skladu s členom 40 uskladiti uvozne pogoje, ki veljajo za proizvode s poreklom iz pogodbenice ES, kadar se vnesejo v državo podpisnico iz Srednje Afrike. Če ob začetku veljavnosti tega sporazuma in do začetka uvedbe usklajenih uvoznih pogojev že obstajajo nacionalni uvozni pogoji, jih države podpisnice iz Srednje Afrike uporabljajo v skladu z načelom, po katerem se lahko proizvod pogodbenice ES, zakonito dan na trg ene države podpisnice iz Srednje Afrike, zakonito da na trg vseh drugih držav podpisnic iz Srednje Afrike brez kakršnih koli omejitev ali upravnih zahtev. Člen 47 Razvoj zmogljivosti in tehnična pomoč V skladu z določbami člena 7 pogodbenici soglašata, da bosta med drugim sodelovali na naslednjih področjih: (a) kar zadeva proizvode iz točke A Dodatka I, pogodbenici soglašata, da bosta sodelovali za krepitev regionalnega povezovanja v državah podpisnicah iz Srednje Afrike in sposobnosti nadzora v skladu s cilji iz tega sporazuma ter za olajševanje trgovine med državami podpisnicami iz Srednje Afrike; (b) kar zadeva proizvode iz točke B Dodatka I, pogodbenici soglašata, da bosta sodelovali pri izboljševanju konkurenčnosti in kakovosti svojih proizvodov. POGLAVJE 5 Upravljanje z gozdovi in trgovina z lesom ter gozdarskimi proizvodi Člen 48 Opredelitev pojmov V tem poglavju, če ni drugače določeno, poimenovanje "gozdarski proizvodi" zajema tudi nelesne gozdarske proizvode in iz njih pridobljene proizvode. Člen 49 Področje uporabe Določbe tega poglavja se nanašajo na trgovino z lesom in gozdarskimi proizvodi s poreklom iz Srednje Afrike in trajnostno gospodarjenje z gozdovi, iz katerih se pridobivajo ti proizvodi. Člen 50 Trgovina z lesom in nelesnimi gozdarskimi proizvodi ter iz njih pridobljenimi proizvodi 1. Pogodbenici bosta sodelovali pri olajševanju trgovine med pogodbenico ES in pogodbenico Srednjo Afriko z lesom in gozdarskimi proizvodi, ki izvirajo iz objektivno preverljivih zakonitih virov in prispevajo k cilju trajnostnega razvoja. Pogodbenici soglašata, da bosta: (a) izvajali ukrepe za večje zaupanje trga v poreklo gozdarskih proizvodov, zlasti kar zadeva njihovo zakonito in/ali trajnostno poreklo. Ti ukrepi lahko zajemajo sisteme za boljšo sledljivost lesa in gozdarskih proizvodov, prodanih med državami Srednje Afrike in med Srednjo Afriko in pogodbenico ES; (b) vzpostavili nadzor in neodvisno revizijo nadzora v nadzorni verigi. 2. Pogodbenici proučita možnosti izboljšanja poslovnih priložnosti na trgu pogodbenice ES za les in gozdarske proizvode zakonitega ali trajnostnega izvora s poreklom iz Srednje Afrike. Ti ukrepi lahko med drugim zajemajo okrepljeno politiko glede javnih naročil, ukrepe za boljše ozaveščanje potrošnikov, ukrepe za spodbujanje predelave gozdarskih proizvodov v Srednji Afriki ter dejavnosti in pobude v povezavi s subjekti zasebnega sektorja. 3. Pogodbenici se zavezujeta, da bosta razvijali politike in/ali nediskriminatorno zakonodajo v okviru področja uporabe tega poglavja; prav tako se zavezujeta, da bosta zagotavljali učinkovito in nediskriminatorno izvajanje teh politik in/ali zakonodaje v skladu z določbami STO. Člen 51 Regionalno povezovanje 1. Pogodbenica Srednja Afrika se zavezuje, da bo oblikovala in vzpostavila regionalni okvir za upravljanje trgovine z lesom in gozdarskimi proizvodi s poreklom iz Srednje Afrike, vključno z ustrezno zakonodajo in mehanizmi sodelovanja, ki bodo prispevali k zagotavljanju njene učinkovite uporabe in izvajanja. 2. Pogodbenica Srednja Afrika bo razvila protokole in/ali smernice za sodelovanje med pristojnimi organi Srednje Afrike, zadolženimi za uporabo, da bo zagotovila, da trgovina med regijami Srednje Afrike z lesom in gozdarskimi proizvodi izvira iz zakonitih, objektivno preverljivih virov. Člen 52 Krepitev zmogljivosti in tehnična pomoč V skladu z določbami člena 7 pogodbenici soglašata, da bosta med drugim sodelovali na naslednjih področjih: (a) olajšanje pomoči za krepitev regionalnega povezovanja na tem področju, zlasti izvajanje Pogodbe o ohranjevanju in trajnostnem upravljanju gozdnih ekosistemov Srednje Afrike in ustanovitvi Komisije za gozdove Srednje Afrike (COMIFAC) in Načrta za podregionalno konvergenco, ter vzpostavitev zmogljivosti za izvajanje zavez iz tega poglavja; (b) podpora javnim in zasebnim trgovinskim pobudam, zlasti pri izvozu na trge pogodbenice ES, za lokalno predelavo lesa in gozdarskih proizvodov s poreklom iz Srednje Afrike, ki izvirajo iz objektivno preverljivih zakonskih virov in prispevajo k cilju trajnostnega razvoja. Člen 53 Drugi sporazumi Brez poseganja v določbe tega poglavja se trgovina z lesom in gozdarskimi proizvodi ureja v skladu s Konvencijo o mednarodni trgovini s prostoživečimi živalskimi vrstami in ogroženim rastlinstvom (CITES), morebitnimi prostovoljnimi sporazumi o partnerstvu, h katerim so države podpisnice iz Srednje Afrike pristopile individualno ali kolektivno z Evropsko skupnostjo v okviru Akcijskega načrta EU o uveljavitvi zakonodaje, upravljanju in trgovanju na področju gozdov (FLEGT – Forest law enforcement, governance and trade). NASLOV IV USTANAVLJANJE, TRGOVINA S STORITVAMI IN ELEKTRONSKO POSLOVANJE Člen 54 Okvir 1. Pogodbenici znova potrjujeta svoje zaveze v okviru Splošnega sporazuma o trgovini s storitvami. 2. Pogodbenici se zavezujeta, da bosta najpozneje do 1. januarja 2009 razširili področje uporabe tega sporazuma s pogajanjem o določbah, potrebnih za postopno, asimetrično in vzajemno liberalizacijo ustanavljanja in trgovine s storitvami. Člen 55 Sodelovanje Pogodbenici ob priznavanju, da krepitev tržnih zmogljivosti lahko podpre razvoj gospodarskih dejavnosti, zlasti v storitvenih sektorjih, in okrepi regulativni okvir, potrjujeta svoje zaveze v okviru Sporazuma iz Cotonouja in zlasti iz členov 34 do 39, 41 do 43, 45 in 74 do 78. NASLOV V PRAVILA V ZVEZI S TRGOVINO POGLAVJE 1 Tekoča plačila in pretok kapitala Člen 56 Nadaljnja pogajanja na področju tekočih plačil in pretoka kapitala 1. Pogodbenici priznavata potrebo po zagotovilu, da čezmejnih tokov sredstev, potrebnih za liberalizacijo trgovine s proizvodi in storitvami ter naložbe ene pogodbenice v regijo druge pogodbenice, ne sme omejevati ali preprečevati nobena od pogodbenic. Vsako omejevanje takih tokov bi bilo v nasprotju s cilji liberalizacije, ker trgovine ali naložbe ne bi bilo mogoče plačati ali financirati iz tujine, čeprav sta dovoljeni. 2. Za doseganje tega cilja se pogodbenici zavezujeta, da do 1. januarja 2009 končata pogajanja o nizu vprašanj, ki se bodo nanašala predvsem na naslednje točke: (a) liberalizacijo tokov sredstev v zvezi s trgovino s proizvodi in storitvami, ki se imenujejo "tekoča plačila"; (b) liberalizacijo tokov sredstev, v zvezi z "naložbami", ki se imenujejo "pretok kapitala, povezanega z naložbami", vključno z repatriacijo naložb in dobičkov; (c) zaščitno klavzulo, ki omogoča kratkoročno izjemo od prostega pretoka kapitala zaradi resnih monetarnih težav ali težav s plačilno bilanco; (d) razvojno klavzulo, ki poleg liberalizacije pretoka kapitala v zvezi z naložbami predvideva tudi liberalizacijo drugih vrst pretoka kapitala. POGLAVJE 2 Konkurenca Člen 57 Nadaljnja pogajanja na področju konkurence 1. Pogodbenici priznavata pomen svobodne in neizkrivljene konkurence v svojih trgovinskih odnosih in to, da nekatere protikonkurenčne poslovne prakse lahko omejijo trgovino med njima in s tem ovirajo izpolnjevanje ciljev tega sporazuma. 2. Pogodbenici se torej strinjata, da se vključita v pogajanja o poglavju na področju konkurence v SGP, ki bo zajemalo zlasti naslednje vsebine: (a) protikonkurenčne poslovne prakse, ki se štejejo za nezdružljive z ustreznim delovanjem tega sporazuma, če te prakse lahko zadevajo trgovino med pogodbenicama; (b) določbe o učinkovitem izvajanju politik in pravil o konkurenci in politik na regionalni ravni v Srednji Afriki, ki urejajo protikonkurenčne prakse, opredeljene v skladu z odstavkom 2(a); (c) določbe o tehnični pomoči neodvisnih strokovnjakov za zagotavljanje doseganja ciljev tega poglavja in učinkovite uporabe politik konkurence na regionalni ravni v Srednji Afriki. 3. Pogajanja bodo temeljila na dvostopenjskem pristopu, s ciljem, da se najprej uporabijo pravila v okviru regionalnega povezovanja v Srednji Afriki in nato na dvostranski ravni po prehodnem obdobju, ki ga skupaj določita pogodbenici. 4. Pogajanja o poglavju o konkurenci se bodo zaključila do 1. januarja 2009. POGLAVJE 3 Intelektualna lastnina Člen 58 Nadaljnja pogajanja na področju intelektualne lastnine 1. Pogodbenici potrjujeta svojo zavezanost pravicam in obveznostim iz Sporazuma o trgovinskih vidikih pravic intelektualne lastnine ("TRIPS") in priznavata, da je treba zagotoviti ustrezno in učinkovito raven zaščite pravic intelektualne, industrijske in poslovne lastnine ter drugih pravic iz Sporazuma TRIPS v skladu z mednarodnimi standardi, da bi zmanjšali izkrivljanje dvostranske trgovine in ovire pri trgovini. 2. Ob upoštevanju pristojnosti, prenesenih na Afriško organizacijo za intelektualno lastnino (OAPI), se pogodbenici zavezujeta, da bosta do 1. januarja 2009 zaključili pogajanja o nizu zavez o pravicah intelektualne lastnine. 3. Pogodbenici tudi soglašata, da bosta okrepili sodelovanje na področju pravic intelektualne lastnine. Takšno sodelovanje mora podpreti izvajanje zavez vsake pogodbenice in ga je treba razširiti na naslednja področja: (a) krepitev pobud za regionalno povezovanje v Srednji Afriki za izboljšanje regionalne regulativne zmogljivosti in regionalnih zakonov ter pravil; (b) preprečevanje zlorab navedenih pravic s strani nosilcev pravic in kršitve pravic s strani tekmecev; (c) podpora pri pripravi nacionalnih zakonov in pravil v Srednji Afriki za zaščito in uporabo pravic intelektualne lastnine. 4. Pogajanja bodo temeljila na dvostopenjskem pristopu, s ciljem, da bi se najprej uporabila pravila v okviru regionalnega povezovanja v Srednji Afriki in nato na dvostranski ravni po prehodnem obdobju, ki ga skupaj določita pogodbenici. 5. Med pogajanji je treba upoštevati razvojne razlike med državami podpisnicami iz Srednje Afrike. POGLAVJE 4 Javna naročila Člen 59 Nadaljnja pogajanja na področju javnih naročil 1. Pogodbenici priznavata, da pregledna in konkurenčna pravila javnih naročil prispevajo h gospodarskemu razvoju. Zato soglašata, da se pogajata za postopno in vzajemno odprtost njunih javnih naročil ob priznavanju njunih razvojnih razlik, pod pogoji, opredeljenimi v odstavku 3. 2. Za doseganje tega cilja se pogodbenici zavezujeta, da do 1. januarja 2009 končata pogajanja o nizu morebitnih zavez o javnih naročilih, ki se bodo nanašale zlasti na naslednje točke: (a) pregledna in nediskriminatorna pravila, postopki in načela, ki jih je treba uporabljati; (b) seznami zajetih proizvodov in uporabljeni pragovi; (c) učinkoviti pritožbeni postopki; (d) ukrepi za podporo zmogljivosti za izvajanje teh zavez; vključno z uporabo priložnosti, ki jih ponujajo informacijske tehnologije. 3. Pogajanja bodo temeljila na dvostopenjskem pristopu, s ciljem, da se najprej uporabijo pravila v okviru regionalnega povezovanja v Srednji Afriki in nato na dvostranski ravni po prehodnem obdobju, ki ga skupaj določita pogodbenici. 4. Med pogajanji bo pogodbenica ES upoštevala razvojne, finančne in poslovne potrebe držav podpisnic iz Srednje Afrike, kar bo lahko povod za naslednje ukrepe v interesu posebne in diferencirane obravnave: (a) če je potrebno, ustrezno izvedbeno obdobje za uskladitev vladnih ukrepov javnih naročil s katero koli konkretno postopkovno obveznostjo; (b) sprejetje ali ohranjanje prehodnih ukrepov, kot so programi preferencialnih cen ali izravnalnih ukrepov v skladu s časovnim razporedom odprave. POGLAVJE 5 Trajnostni razvoj Člen 60 Nadaljnja pogajanja na področju trajnostnega razvoja 1. Pogodbenici priznavata, da je trajnostni razvoj splošni cilj SGP. Zato soglašata, da se okoljski vidiki trajnosti odražajo v vseh naslovih SGP in da se oblikujejo posebna poglavja o okoljskih in socialnih vprašanjih. 2. Za doseganje tega cilja se pogodbenici zavezujeta, da do 1. januarja 2009 zaključita pogajanja o nizu morebitnih zavez o trajnostnem razvoju, ki se bodo nanašale zlasti na naslednje točke: (a) raven varstva in pravica do zakonskega urejanja; (b) regionalno povezovanje v Srednji Afriki in uporaba mednarodnih okoljskih standardov in Mednarodne organizacije dela ter spodbujanje dostojnega dela; (c) ohranjanje ravni varstva; (d) postopki posvetovanja in spremljanja. 3. Med pogajanji bo pogodbenica ES upoštevala razvojne potrebe držav podpisnic iz Srednje Afrike, kar bo lahko povod za določbe o sodelovanju na tem področju. POGLAVJE 6 Varstvo osebnih podatkov Člen 61 Splošni cilj Pogodbenici ob priznavanju: (a) skupnega interesa za zaščito temeljnih pravic in svoboščin fizičnih oseb, zlasti njihove pravice do zasebnosti glede obdelave osebnih podatkov, (b) pomena vzdrževanja učinkovitega sistema varstva podatkov kot sredstva za zaščito interesov potrošnikov, spodbujanja zaupanja vlagateljev in omogočanja čezmejnega prenosa osebnih podatkov, (c) da morata biti zbiranje in obdelava osebnih podatkov pregledna in pravična, z dolžnim spoštovanjem do osebe, na katero se podatki nanašajo, soglašata z vzpostavitvijo ustreznih pravnih in zakonskih ureditev ter ustreznih upravnih zmogljivosti za njihovo izvajanje, vključno z neodvisnimi nadzornimi organi, da zagotovijo zadostno raven zaščite posameznikov v zvezi z obdelavo osebnih podatkov v skladu z najvišjimi mednarodnimi standardi [4]. Člen 62 Opredelitev pojmov Za namene tega poglavja: (a) "osebni podatki" pomenijo vse informacije, ki se nanašajo na določenega ali določljivega posameznika (oseba, na katero se nanašajo podatki); (b) "obdelava osebnih podatkov" pomeni kakršen koli postopek ali niz postopkov v zvezi z osebnimi podatki, kot so zbiranje, beleženje, urejanje, shranjevanje, spreminjanje, predelava, iskanje, vpogled, uporaba, razkritje, kombiniranje, blokiranje, izbris ali uničenje, pa tudi prenos osebnih podatkov čez nacionalne meje; (c) "kontrolor podatkov" pomeni fizično ali pravno osebo, javni organ ali kateri koli drug organ, ki določa namene in sredstva obdelave osebnih podatkov. Člen 63 Načela in splošna pravila Pogodbenici se strinjata, da pravne in regulativne ureditve ter upravne zmogljivosti, ki se vzpostavijo, vključujejo najmanj naslednja temeljna načela in mehanizme nadzora izvajanja: (a) Temeljna načela (i) načelo omejitve namena – podatki so lahko obdelani samo za določen namen in nato uporabljeni ali posredovani naprej samo, če je to v skladu z namenom prenosa. Edine izjeme od tega pravila so tiste, ki jih predvideva zakonodaja in ki so v demokratični družbi nujne zaradi pomembnih javnih interesov; (ii) načelo kakovosti in sorazmernosti podatkov – podatki morajo biti točni in se po potrebi posodabljati. Podatki morajo biti zadostni, ustrezni in ne preobsežni glede na namene, za katere se prenašajo ali dodatno obdelujejo; (iii) načelo preglednosti – posameznikom je treba zagotoviti informacije o namenu obdelave in identiteti kontrolorja podatkov v tretji državi ter druge informacije, kolikor je to potrebno za zagotovitev poštenosti. Edine izjeme od tega pravila so tiste, ki jih predvideva zakonodaja in ki so v demokratični družbi nujne zaradi pomembnih javnih interesov; (iv) načelo varnosti – kontrolor podatkov bi moral sprejeti tehnične in organizacijske varnostne ukrepe v skladu s tveganji, ki jih pomeni obdelava. Nobena oseba, ki je podrejena kontrolorju podatkov, vključno z obdelovalcem, ne sme obdelovati podatkov, razen po navodilih kontrolorja; (v) pravica dostopa, popravka in ugovora – oseba, na katero se podatki nanašajo, mora imeti pravico pridobiti kopijo vseh podatkov v zvezi z njo, ki se obdelujejo, in pravico do popravka podatkov, za katere se dokaže, da niso točni. V nekaterih okoliščinah mora imeti možnost, da nasprotuje obdelavi podatkov, ki se nanašajo nanjo. Edine izjeme od tega pravila so tiste, ki jih predvideva zakonodaja in ki so v demokratični družbi nujne zaradi pomembnih javnih interesov; (vi) omejitev posredovanja podatkov – načeloma je nadaljnje posredovanje osebnih podatkov s strani prvotnega prejemnika dovoljeno le, kadar tudi za drugega prejemnika (tj. prejemnika naprej posredovanih podatkov) veljajo pravila, ki zagotavljajo ustrezno raven varstva; (vii) občutljivi podatki – kadar gre za posebne vrste podatkov, ki razkrivajo rasno ali etnično poreklo, politična, verska ali filozofska prepričanja, članstvo v sindikatu, podatke v zvezi z zdravjem ali spolnim življenjem ter podatke v zvezi s kaznivimi dejanji, kazenskimi obsodbami ali varnostnimi ukrepi, je treba predvideti dodatne varstvene ukrepe. (b) Mehanizmi nadzora izvajanja Vzpostaviti je treba ustrezne mehanizme, s katerimi se zagotavlja doseganje naslednjih ciljev: (i) zagotavljanje zadovoljive ravni skladnosti s pravili, vključno z visoko stopnjo ozaveščenosti kontrolorjev podatkov o svojih obveznostih ter oseb, na katere se podatki nanašajo, o svojih pravicah in načinih uresničevanja le-teh, obstoja učinkovitih in odvračilnih sankcij ter sistemov neposrednega preverjanja s strani organov, revizorjev ali neodvisnih uradnih oseb za varstvo podatkov; (ii) zagotavljanje podpore in pomoči posameznim osebam, na katere se podatki nanašajo, pri uveljavljanju njihovih pravic, pri čemer morajo biti te osebe sposobne uveljavljati svoje pravice hitro in učinkovito ter brez previsokih stroškov, vključno z ustreznim institucionalnim mehanizmom, ki omogoča neodvisno preiskovanje pritožb; (iii) zagotavljanje ustrezne odškodnine oškodovani stranki, kadar se ne izpolnjujejo pravila, ki omogočajo plačilo nadomestila in uvedbo sankcij, kjer je to primerno. Člen 64 Skladnost z mednarodnimi zavezami 1. Pogodbenici se medsebojno obveščata prek Odbora SGP o morebitnih večstranskih zavezah in sporazumih s tretjimi državami ali obveznostih, ki bi jim lahko bili zavezani in bi lahko bile umestne za izvajanje tega poglavja, in zlasti o vseh sporazumih, ki predvidevajo obdelavo osebnih podatkov, kot so zbiranje, shranjevanje, dostop do njih ali posredovanje osebnih podatkov tretjim osebam. 2. Pogodbenici lahko zahtevata posvetovanja za obravnavo vseh vprašanj, ki se lahko zastavijo. Člen 65 Sodelovanje Pogodbenici priznavata pomen sodelovanja za omogočanje oblikovanja ustrezne zakonodaje, pravosodnega in institucionalnega okvira ter ustrezne ravni varstva osebnih podatkov, skladnih s cilji in načeli, ki jih zajema to poglavje. NASLOV VI PREPREČEVANJE IN REŠEVANJE SPOROV POGLAVJE 1 Namen in področje uporabe Člen 66 Cilj Cilj tega naslova je izogibanje in reševanje morebitnih sporov med pogodbenicama, da se doseže sporazumna rešitev, kjer koli je to mogoče. Člen 67 Področje uporabe 1. Ta naslov se nanaša na vse spore v zvezi z razlago ali izvajanjem tega sporazuma, razen če ni izrecno določeno drugače. 2. Brez poseganja v odstavek 1 se postopek iz člena 98 Sporazuma iz Cotonouja uporablja v primeru spora v zvezi s financiranjem razvojnega sodelovanja, kot ga predvideva Sporazum iz Cotonouja. POGLAVJE 2 Posvetovanje in posredovanje Člen 68 Posvetovanje 1. Pogodbenici si prizadevata rešiti kakršen koli spor v okviru tega sporazuma tako, da začneta posvetovanje v dobri veri, da bosta dosegli sporazumno rešitev. 2. Pogodbenica, ki zahteva posvetovanje, predloži pisni zahtevek drugi pogodbenici in kopijo Odboru SGP, v katerem opredeli sporni ukrep in določbe Sporazuma, s katerimi ukrep po njenem mnenju ni skladen. 3. Posvetovanje se začne v 40 dneh po datumu predložitve zahtevka. Posvetovanje se šteje za zaključeno po 60 dneh od datuma predložitve zahtevka, razen če se pogodbenici dogovorita o daljšem trajanju. Vse informacije, razkrite med posvetovanjem, ostanejo zaupne. 4. Posvetovanja o nujnih zadevah, vključno s tistimi, ki se nanašajo na pokvarljivo ali sezonsko blago, se skličejo v 15 dneh od datuma predložitve zahtevka in se štejejo za zaključena po 30 dneh od datuma predložitve zahtevka. 5. Če se posvetovanje ne začne v rokih, predvidenih v odstavkih 3 ali 4, ali se zaključi brez sporazumne rešitve, lahko pogodbenica pritožnica zahteva ustanovitev arbitražnega sveta v skladu s členom 70. Člen 69 Posredovanje 1. Če posvetovanje ne da sporazumne rešitve, se lahko pogodbenici po dogovoru zatečeta k posredniku. Če pogodbenici ne odločita drugače, bo predmet pristojnosti posredovanja isto vprašanje kot tisto, izpostavljeno v zahtevku za posvetovanje. 2. Če se pogodbenici v 15 dneh od datuma predložitve zahtevka za posredovanje ne sporazumeta o posredniku, Odbor SGP z žrebom izbere posrednika iz skupine posameznikov, ki so na seznamu iz člena 85 in niso državljani nobene od pogodbenic. Izbor se opravi v 20 dneh od datuma predložitve zahtevka za posredovanje v navzočnosti predstavnika vsake od pogodbenic. Posrednik bo sklical sejo s pogodbenicama najpozneje 30 dni po tem, ko je bil izbran. Posrednik prejme predloge vsake od pogodbenic najpozneje 15 dni pred sejo in svoje mnenje sporoči najkasneje 45 dni po tem, ko je bil izbran. 3. Mnenje posrednika lahko vključuje priporočilo o tem, kako rešiti spor skladno z določbami tega sporazuma. Mnenje posrednika ni zavezujoče. 4. Pogodbenici se lahko dogovorita za spremembo rokov iz odstavka 2. Posrednik se lahko prav tako odloči za spremembo teh rokov na zahtevo katere koli od pogodbenic ali na lastno pobudo, glede na posebne težave, ki jih ima zadevna pogodbenica, ali zapletenost primera. 5. Postopki, povezani s posredovanjem, zlasti vse razkrite informacije in mnenja, ki jih pogodbenici izrazita med temi postopki, so zaupni. POGLAVJE 3 Postopki reševanja sporov Oddelek I Arbitražni postopek Člen 70 Sprožitev arbitražnega postopka 1. Če pogodbenicama ne uspe rešiti spora s posvetovanji, kot so opredeljena v členu 68, ali s posredovanjem, kot je opredeljeno v členu 69, lahko pogodbenica pritožnica zahteva ustanovitev arbitražnega senata. 2. Zahtevek za ustanovitev arbitražnega senata se pisno naslovi na pogodbenico, na katero se nanaša pritožba, in Odboru SGP. Pogodbenica pritožnica v svojem zahtevku opredeli konkretne sporne ukrepe in razloži, v kakšnem smislu ti ukrepi predstavljajo kršitev določb tega sporazuma. Člen 71 Ustanovitev arbitražnega senata 1. Arbitražni senat sestavljajo trije razsodniki. 2. V 10 dneh od datuma predložitve zahtevka za ustanovitev arbitražnega senata se pogodbenici posvetujeta, da bi dosegli dogovor o njegovi sestavi. 3. Če pogodbenici ne moreta doseči soglasja o sestavi arbitražnega senata v roku, ki ga določa odstavek 2, lahko katera koli pogodbenica zaprosi predsednika Odbora SGP ali njegovega pooblaščenca, da z žrebom izbere vse tri člane s seznama, sestavljenega na podlagi člena 85, enega izmed oseb, ki jih predlaga pogodbenica pritožnica, enega izmed oseb, ki jih predlaga pogodbenica, proti kateri je vložena pritožba, ter enega izmed oseb, ki sta jih pogodbenici imenovali za vodenje sej. Če se pogodbenici sporazumeta o izboru enega ali več članov arbitražnega senata, se vsi preostali člani izberejo po enakem postopku. 4. Predsednik Odbora SGP ali njegov pooblaščenec izbere razsodnike v petih dneh od zahtevka iz odstavka 3 s strani katere koli od pogodbenic, in sicer v navzočnosti predstavnika vsake od pogodbenic. 5. Datum ustanovitve arbitražnega senata je datum, ko so izbrani vsi trije razsodniki. Člen 72 Vmesno poročilo senata Arbitražni senat pogodbenici uradno obvesti o vmesnem poročilu, ki vključuje opisni del in njegove ugotovitve ter sklepe, praviloma najpozneje 120 dni od datuma ustanovitve arbitražnega senata. Katera koli od pogodbenic lahko arbitražnemu senatu predloži pisne pripombe glede določenih vidikov njegovega vmesnega poročila v petnajstih dneh od vročitve uradnega obvestila o poročilu. Člen 73 Odločitev arbitražnega senata 1. Arbitražni senat pogodbenici ter Odbor SGP o svoji odločitvi uradno obvesti v 150 dneh od datuma ustanovitve arbitražnega senata. Če meni, da tega roka ni mogoče upoštevati, mora predsednik arbitražnega senata o tem pisno obvestiti pogodbenici ter Odbor SGP, pri čemer navede razloge za odlog in datum, ko naj bi odbor predvidoma končal svoje delo. Uradno obvestilo o odločitvi pod nobenim pogojem ne sme biti predloženo pozneje kot 180 dni od datuma ustanovitve arbitražnega senata. 2. V nujnih primerih, vključno s tistimi, ki so povezani s pokvarljivim in sezonskim blagom, si arbitražni senat vsestransko prizadeva, da svojo odločitev sporoči v 75 dneh od datuma svoje ustanovitve. Pod nobenim pogojem to ne sme trajati več kot 90 dni od njegove ustanovitve. Arbitražni senat lahko o tem, ali je primer po njegovem mnenju nujen, predhodno odloči v desetih dneh od svoje ustanovitve. 3. Katera koli od pogodbenic lahko zahteva, da arbitražni senat priporoči, kako bi lahko pogodbenica, proti kateri je vložena pritožba, odpravila neskladnost. Oddelek II Izpolnitev odločitve Člen 74 Izpolnitev odločitve arbitražnega senata Katera koli od pogodbenic ali po potrebi države podpisnice iz Srednje Afrike sprejmejo vse ukrepe, potrebne za izvajanje odločitve arbitražnega senata, in si prizadevajo za dogovor glede roka izvršitve odločitve. Člen 75 Razumno obdobje za izpolnitev odločitve 1. Najpozneje v tridesetih dneh po uradnem obvestilu pogodbenic o odločitvi arbitražnega senata pogodbenica, proti kateri je vložena pritožba, uradno obvesti pogodbenico pritožnico ter Odbor SGP o roku, ki ga bo potrebovala za izpolnitev odločitve ("razumno obdobje"). 2. Če med pogodbenicama pride do razhajanja glede razumnega roka za izpolnitev odločitve arbitražnega senata, pogodbenica pritožnica v 20 dneh od uradnega obvestila iz odstavka 1 s strani tožene pogodbenice pisno zahteva od arbitražnega senata, da določi dolžino razumnega roka. O tem zahtevku se hkrati uradno obvestita druga pogodbenica ter Odbor SGP. Arbitražni senat pogodbenici ter Odbor SGP o svoji odločitvi uradno obvesti v 30 dneh od datuma predložitve zahtevka. 3. Arbitražni senat pri določanju dolžine razumnega roka upošteva obdobje, ki ga tožena pogodbenica ali po potrebi države podpisnice iz Srednje Afrike običajno potrebujejo za sprejetje zakonodajnih ali upravnih ukrepov, primerljivih s tistimi, za katere tožena pogodbenica ali po potrebi države podpisnice iz Srednje Afrike ugotovijo, da so potrebni za zagotovitev izpolnitve odločitve. Arbitražni senat poleg tega lahko upošteva očitne omejitve zmogljivosti, ki lahko vplivajo na sprejetje potrebnih ukrepov s strani tožene pogodbenice. 4. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 71. Rok za sporočitev odločitve je 45 dni od datuma predložitve zahtevka iz odstavka 2 tega člena. 5. Pogodbenici lahko podaljšata razumno obdobje z medsebojnim dogovorom. Člen 76 Proučitev ukrepov, sprejetih za izpolnitev odločitve arbitražnega senata 1. Tožena pogodbenica pred koncem razumnega obdobja uradno obvesti drugo pogodbenico ter Odbor SGP o vseh ukrepih, ki jih je sprejela za izpolnitev odločitve arbitražnega senata. 2. Če med pogodbenicama pride do razhajanja glede skladnosti katerega koli ukrepa, priglašenega na podlagi odstavka 1, z določbami tega sporazuma, lahko pogodbenica pritožnica pisno zahteva od arbitražnega senata, da odloča o zadevi. V zahtevku morajo biti opredeljeni konkretni sporni ukrepi in razloženo, v čem so ti ukrepi neskladni z določbami tega sporazuma. Arbitražni senat svojo odločitev posreduje v 90 dneh od datuma predložitve zahtevka. V nujnih primerih, vključno s tistimi, ki so povezani s pokvarljivim in sezonskim blagom, arbitražni senat svojo odločitev sporoči v 45 dneh od datuma predložitve zahtevka. 3. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 71. Rok za sporočitev odločitve je 105 dni od datuma predložitve zahtevka iz odstavka 2. Člen 77 Začasna pravna sredstva v primeru neizpolnitve odločitve 1. Če zadevna pogodbenica ukrepov, sprejetih za izpolnitev odločitve arbitražnega senata, ne priglasi pred iztekom razumnega obdobja, ali če arbitražni senat odloči, da ukrepi, priglašeni po členu 76(1), niso skladni z obveznostmi te pogodbenice na podlagi določb tega sporazuma, tožena pogodbenica ali po potrebi zadevna država podpisnica iz Srednje Afrike na zahtevo pogodbenice pritožnice predloži ponudbo za začasno nadomestilo. To nadomestilo je lahko finančno ali lahko vsebuje finančno nadomestilo. Vendar pa nič v tem sporazumu tožene pogodbenice ali po potrebi zadevne države podpisnice iz Srednje Afrike ne zavezuje, da ponudi takšno finančno nadomestilo. 2. Če v 30 dneh od konca razumnega obdobja ali od odločitve arbitražnega senata po členu 76, da sprejeti ukrepi za izpolnitev odločitve niso skladni z določbami tega sporazuma, ni dosežen dogovor o nadomestilu, je pogodbenica pritožnica upravičena, da po uradnem obvestilu drugi pogodbenici sprejme ustrezne ukrepe. Te ukrepe lahko sprejme pogodbenica pritožnica ali po potrebi zadevna država podpisnica iz Srednje Afrike. 3. Pri sprejemanju teh ukrepov si pogodbenica pritožnica ali po potrebi zadevna država podpisnica iz Srednje Afrike prizadeva za izbiro ukrepov, sorazmernih s kršitvijo, ki najmanj vplivajo na izpolnjevanje ciljev tega sporazuma, in upošteva njihov vpliv na gospodarstvo tožene pogodbenice in druge države podpisnice iz Srednje Afrike. 4. Pogodbenica ES je pri zahtevanju nadomestila ali sprejemanju ustreznih ukrepov v skladu z odstavkoma 1 ali 2 ustrezno zadržana. 5. Nadomestilo ali ustrezni ukrepi so začasni in se uporabljajo samo, dokler se morebitni ukrep, s katerim se kršijo določbe tega sporazuma, ne odpravi ali se spremeni tako, da je v skladu s temi določbami, ali dokler se pogodbenici ne dogovorita o rešitvi spora. Člen 78 Proučitev ukrepov za izpolnitev odločitve po sprejetju ustreznih ukrepov 1. Tožena pogodbenica obvesti drugo pogodbenico in Odbor SGP o ukrepih, ki jih je sprejela za izpolnitev odločitve arbitražnega senata, in v obvestilu zahteva, da pogodbenica pritožnica ali po potrebi zadevna država podpisnica iz Srednje Afrike opusti izvajanje ustreznih ukrepov. 2. Če pogodbenici v 30 dneh od datuma predložitve uradnega obvestila ne dosežeta dogovora o skladnosti priglašenih ukrepov z določbami tega sporazuma, lahko pogodbenica pritožnica od arbitražnega senata pisno zahteva, da odloča o zadevi. O zahtevku se obvesti drugo pogodbenico in Odbor SGP. Arbitražni senat pogodbenici ter Odbor SGP o svoji odločitvi uradno obvesti v 45 dneh od datuma predložitve zahtevka. Če arbitražni senat odloči, da kateri koli sprejeti ukrepi za izpolnitev odločitve niso v skladu z določbami tega sporazuma, tudi odloči, ali lahko pogodbenica pritožnica ali po potrebi zadevna država podpisnica iz Srednje Afrike nadaljuje z izvajanjem ustreznih ukrepov. Če arbitražni senat odloči, da so kateri koli ukrepi, sprejeti za izpolnitev odločitve v skladu z določbami tega sporazuma, se ustrezni ukrepi opustijo. 3. Če se prvotni arbitražni senat ali nekateri njegovi člani ne morejo ponovno sestati, se uporabijo postopki iz člena 71. Rok za sporočilo odločitve je 60 dni od datuma predložitve zahtevka iz odstavka 2 tega člena. Oddelek III Skupne določbe Člen 79 Sporazumna rešitev Pogodbenici lahko kadar koli dosežeta sporazumno rešitev spora v okviru tega naslova. O svojem sporazumu glede takšne rešitve obvestita Odbor SGP. Po sprejetju sporazumne rešitve se postopek zaključi. Člen 80 Poslovnik in etični kodeks 1. Postopke reševanja sporov iz poglavja 3 tega naslova urejata poslovnik in etični kodeks, ki ju sprejme Odbor SGP. 2. Seje arbitražnega senata so odprte za javnost v skladu s poslovnikom, ki predvideva tudi določbe za varstvo zaupnih poslovnih informacij. Člen 81 Splošne informacije in tehnični nasveti Na zahtevo pogodbenice ali na lastno pobudo lahko arbitražni senat pridobi informacije iz katerega koli vira, tudi od pogodbenic, vpletenih v spor, za katerega meni, da je primeren za postopek arbitraže. Arbitražni senat je upravičen, da pridobi mnenje strokovnjakov, če meni, da je to potrebno. Tako pridobljene informacije je treba razkriti vsaki od pogodbenic in jima jih predložiti, da izrazita pripombe. Zainteresirane stranke lahko arbitražnemu senatu predložijo dopise kot amicus curiae v skladu s poslovnikom. Člen 82 Jeziki sporočil Ustna in pisna sporočila pogodbenice Srednje Afrike se predložijo v francoščini in angleščini, sporočila Evropske skupnosti pa v katerem koli uradnem jeziku institucij Evropske unije. Člen 83 Pravila razlage Arbitražni senat se zavezuje, da bo razlagal določbe tega sporazuma v skladu z običajnimi pravili razlage mednarodnega javnega prava, vključno z Dunajsko konvencijo o pogodbenem pravu. Odločitve arbitražnega senata ne morejo povečati ali zmanjšati pravic in obveznosti, določenih v določbah tega sporazuma. Člen 84 Odločitve arbitražnega senata 1. Arbitražni senat si vsestransko prizadeva za sprejemanje odločitev s soglasjem. Če odločitve kljub temu ni mogoče doseči s soglasjem, se o sporni zadevi odloča z večino glasov, v nobenem primeru pa se ne objavijo različna mnenja razsodnikov. 2. Odločitev zajema ugotovitve o dejstvih, relevantnost ustreznih določb tega sporazuma in argumente za sprejete ugotovitve in sklepe. Odbor SGP javno objavi odločitve arbitražnega senata, razen če se odloči drugače. POGLAVJE 4 Splošne določbe Člen 85 Seznam razsodnikov 1. Najpozneje šest mesecev od začetka veljavnosti tega sporazuma Odbor SGP izdela seznam 15 posameznikov, ki so pripravljeni in usposobljeni za opravljanje funkcije razsodnika. Vsaka od pogodbenic izbere pet posameznikov, ki so lahko imenovani za razsodnike. Pogodbenici se prav tako dogovorita o petih posameznikih, ki niso državljani nobene od pogodbenic in ki bodo opravljali funkcijo predsednika arbitražnega senata. Odbor SGP bo skrbel, da se bo ta seznam vedno popoln. 2. Razsodniki morajo imeti strokovno znanje ali izkušnje iz prava in mednarodne trgovine. Biti morajo samostojni, delovati morajo v svoji individualni pristojnosti, ne smejo sprejemati navodil od nobene organizacije ali vlade ali biti povezani z vlado katere koli od pogodbenic in ravnati morajo v skladu z etičnim kodeksom, ki ga sprejme Odbor SGP. 3. Odbor SGP lahko izdela dodaten seznam 15 posameznikov, ki imajo področno strokovno znanje iz posebnih zadev, ki jih zajema ta sporazum. Če se uporabi postopek izbire iz člena 71(2), lahko predsednik Odbora SGP takšen področni seznam uporabi ob soglasju obeh pogodbenic. Člen 86 Razmerje do obveznosti STO 1. Arbitražni organi, ustanovljeni na podlagi tega sporazuma, ne rešujejo sporov o pravicah in obveznostih vsake od pogodbenic ali držav podpisnic v skladu s Sporazumom o ustanovitvi STO. 2. Uporaba določb o reševanju sporov iz tega sporazuma ne posega v nobeno dejanje v okviru STO in ne v postopek reševanja sporov. Toda kadar pogodbenica ali po potrebi države podpisnice iz Srednje Afrike v zvezi z določenim ukrepom sprožijo postopek reševanja sporov, v skladu s členom 70(1) ali v skladu s Sporazumom STO, ne morejo sprožiti postopka reševanja sporov glede istega ukrepa pri drugem sodišču, dokler se prvi postopek ne konča. Za namene tega odstavka velja, da se postopki reševanja sporov v skladu s Sporazumom STO sprožijo na zahtevo pogodbenice ali po potrebi države podpisnice iz Srednje Afrike za ustanovitev senata iz člena 6 Dogovora STO o pravilih in postopkih za reševanje sporov. 3. Ta sporazum pogodbenici ali po potrebi državam podpisnicam iz Srednje Afrike ne preprečuje izvajanja opustitve obveznosti, ki jo odobri Organ STO za poravnavo sporov. Člen 87 Roki 1. Roki iz tega naslova, vključno z roki arbitražnih senatov, da sporočijo svoje odločitve, se štejejo v koledarskih dneh od dneva po aktu ali dejstvu, na katerega se nanašajo. 2. Kateri koli rok iz tega naslova se lahko podaljša z medsebojnim soglasjem pogodbenic. Člen 88 Sprememba naslova VI Odbor SGP se lahko odloči za spremembo tega naslova in njegovih prilog. NASLOV VII SPLOŠNE IZJEME Člen 89 Klavzula o splošnih izjemah Pod pogojem, da se takšni ukrepi ne uporabljajo na način, ki bi pomenil sredstvo za samovoljno ali neupravičeno diskriminacijo med pogodbenicami, medtem ko morajo prevladovati enaki pogoji, ali prikrito omejevanje trgovine s proizvodi in storitvami ter ustanavljanja, se nobena določba tega sporazuma ne razlaga tako, da pogodbenicam preprečuje sprejetje ali uporabo ukrepov, ki: (a) so potrebni za zaščito javne varnosti in javne morale ali za ohranjanje javnega reda in miru; (b) so potrebni za zaščito življenja ali zdravja ljudi, živali ali rastlin; (c) so potrebni za zagotovitev skladnosti z zakoni ali predpisi in ki niso v neskladju z določbami tega sporazuma, vključno s tistimi, ki se nanašajo na: (i) preprečevanje prevar in goljufij ter odpravljanje posledic neizpolnjevanja obveznosti iz pogodb, (ii) varovanje zasebnosti posameznikov v zvezi z obdelavo in razširjanjem osebnih podatkov ter varovanje zaupnosti dokumentacije in računov posameznikov, (iii) varnost, (iv) uporabo carinskih predpisov in postopkov ali (v) varstvo pravic intelektualne lastnine; (d) se nanašajo na uvoz ali izvoz zlata ali srebra; (e) so potrebni za varstvo narodnega bogastva umetniške, zgodovinske ali arheološke vrednosti; (f) so povezani z ohranjanjem neobnovljivih naravnih virov, če se takšni ukrepi uveljavijo v povezavi z omejevanjem domače proizvodnje ali porabe blaga, domače ponudbe ali porabe storitev ter domačih vlagateljev; (g) so povezani s proizvodi, ki jih izdelujejo zaporniki, ali (h) so v neskladju s členi tega sporazuma o nacionalni obravnavi, če je razlika v obravnavi namenjena zagotavljanju učinkovite ali pravične obdavčitve ali pobiranja neposrednih davkov od gospodarskih dejavnosti vlagateljev oziroma ponudnikov storitev druge pogodbenice [5]. Člen 90 Varnostne izjeme 1. Nobena določba tega sporazuma se ne razlaga tako, da: (a) od pogodbenic zahteva, da morajo razkriti informacije, za katere menijo, da je njihovo razkritje v nasprotju z njihovimi bistvenimi varnostnimi interesi; (b) pogodbenicam preprečuje, da ukrepajo tako, kot menijo, da je potrebno za zaščito njihovih bistvenih varnostnih interesov: (i) v zvezi s fisijskimi in fuzijskimi materiali ali z materiali, iz katerih so ti pridobljeni; (ii) v zvezi z gospodarskimi dejavnostmi, ki se izvajajo neposredno ali posredno z namenom preskrbe oziroma oskrbe vojaških sil; (iii) ki se nanašajo na proizvodnjo ali trgovino z orožjem, strelivom ali vojaškim materialom; (iv) v zvezi z vladnimi naročili, ki so nepogrešljiva za nacionalno varnost ali za namene obrambe države, (v) sprejetih v času vojne ali drugega izrednega stanja v mednarodnih odnosih, ali (c) pogodbenicam preprečuje ukrepanje z namenom izpolnjevanja obveznosti, ki jih je sprejela za ohranjanje mednarodnega miru in varnosti. 2. Odbor SGP mora biti kar najbolj obveščen o ukrepih, sprejetih na podlagi odstavkov 1(b) in 1(c) ter o datumu njihove opustitve. Člen 91 Obdavčenje 1. Nobena določba tega sporazuma ali katerega koli dogovora, sklenjenega na podlagi tega sporazuma, se ne razlaga tako, da pogodbenicam preprečuje, da pri uporabi ustreznih določb svoje davčne zakonodaje razlikuje med davkoplačevalci, ki niso v enakem položaju, zlasti glede na njihov kraj stalnega prebivališča ali glede na kraj, kjer je vložen njihov kapital. 2. Nobena določba tega sporazuma ali katerega koli dogovora, sklenjenega na podlagi tega sporazuma, se ne razlaga tako, da preprečuje sprejetje ali uporabo ukrepov, namenjenih preprečevanju izogibanja ali utaje davkov v skladu z davčnimi določbami iz sporazumov o izogibanju dvojnemu obdavčevanju ali z drugo davčno ureditvijo ali domačo davčno zakonodajo. 3. Nobena določba tega sporazuma ne vpliva na pravice in obveznosti pogodbenic po kateri koli davčni konvenciji. V primeru morebitne neskladnosti med tem sporazumom in katero koli konvencijo na tem področju v primeru neskladnosti prevlada konvencija. NASLOV VIII SPLOŠNE IN KONČNE DOLOČBE Člen 92 Odbor SGP 1. Za izvajanje tega sporazuma se v treh mesecih po podpisu tega sporazuma ustanovi Odbor SGP. 2. Pogodbenici se dogovorita o sestavi, organizaciji in delovanju Odbora SGP. 3. Odbor SGP je odgovoren za upravljanje vseh področij, zajetih v tem sporazumu, in izvajanje vseh nalog, navedenih v tem sporazumu. 4. Odbor SGP sprejema odločitve s soglasjem. 5. Za lažjo komunikacijo in zagotavljanje učinkovitega izvajanja tega sporazuma vsaka pogodbenica določi kontaktno točko. Člen 93 Regionalne organizacije Komisija Gospodarske in monetarne skupnosti Srednje Afrike (CEMAC) in Generalni sekretariat Gospodarske skupnosti držav Srednje Afrike (CEEAC) sta vabljena, da sodelujeta na vseh sejah Odbora SGP. Člen 94 Nadaljnja pogajanja in izvajanje sporazuma 1. Pogodbenici bosta nadaljevali s pogajanji v skladu s časovnim razporedom, določenim v tem sporazumu v okviru sedanje strukture pogajanj. 2. Po zaključenih pogajanjih bodo osnutki sprememb, ki bodo iz njih izhajali, predloženi v odobritev pristojnim nacionalnim organom. 3. Do ustanovitve Odbora SGP in drugih organov ter ustreznih odborov v celotnem SGP, opredeljenem v členu 1, pogodbenici sprejmeta potrebne ukrepe za upravljanje in izvajanje tega sporazuma in opravljata naloge Odbora SGP vsakič, ko se ta sporazum sklicuje nanj. Člen 95 Opredelitev pogodbenic in izpolnjevanje obveznosti 1. Pogodbenici tega sporazuma sta Republika Kamerun (v nadaljnjem besedilu "pogodbenica Srednja Afrika") na eni strani in Evropska skupnost ali njene države članice ali Evropska skupnost in njene države članice, znotraj svojih področij pristojnosti iz Pogodbe o ustanovitvi Evropske skupnosti (v nadaljnjem besedilu "pogodbenica ES") na drugi strani. 2. Pogodbenica Srednja Afrika se strinja, da za namene tega sporazuma nastopa kolektivno. 3. Za namene tega sporazuma se izraz "pogodbenica" nanaša na države Srednje Afrike, ki nastopajo skupaj, ali na pogodbenico ES, odvisno od primera. Izraz "pogodbenici" se nanaša na države Srednje Afrike, ki nastopajo skupaj, in pogodbenico ES. 4. Kadar je predviden ali potreben posamezen ukrep za uresničevanje pravic oziroma izpolnjevanje obveznosti iz tega sporazuma, se sklicuje na "države podpisnice iz Srednje Afrike". 5. Pogodbenici ali države podpisnice iz Srednje Afrike, odvisno od primera, sprejmejo vse splošne ali posebne ukrepe, potrebne za izpolnjevanje svojih obveznosti iz tega sporazuma in skrbijo, da se dosežejo njegovi cilji. Člen 96 Koordinatorji in izmenjava informacij 1. Za lažjo komunikacijo in zagotavljanje učinkovitega izvajanja tega sporazuma vsaka pogodbenica določi po enega koordinatorja od začetka veljavnosti tega sporazuma. Določitev koordinatorjev ne vpliva na določitev posebnih pristojnih organov iz posameznih naslovov in poglavij tega sporazuma. 2. Na zahtevo katere koli pogodbenice koordinator druge pogodbenice navede urad ali uradnika, pristojnega za zadeve, ki se nanašajo na izvajanje tega sporazuma, in zagotovi potrebno podporo za lažjo komunikacijo s pogodbenico prosilko. 3. Na zahtevo katere koli pogodbenice in če je to pravno mogoče, vsaka pogodbenica zagotovi informacije prek svojega koordinatorja in nemudoma odgovori na vsa vprašanja druge pogodbenice, povezana z veljavnim ali predlaganim ukrepom oziroma mednarodnim sporazumom, ki bi lahko vplival na trgovino med pogodbenicama. 4. Vsaka pogodbenica zagotovi, da se vsi njeni zakoni, predpisi, postopki in upravne odločbe, ki na splošno veljajo za katero koli trgovinsko vprašanje, ki ga zajema ta sporazum, takoj objavijo ali postanejo javno dostopni ter da se nanje opozori drugo pogodbenico. 5. Brez poseganja v določbe o preglednosti v tem sporazumu se šteje, da so informacije iz tega člena zagotovljene, ko so bile sporočene z ustrezno priglasitvijo Svetovni trgovinski organizaciji ali ko so objavljene na uradni, javno dostopni in brezplačni spletni strani zadevne pogodbenice. Člen 97 Preferencialna obravnava regije 1. Nobena določba tega sporazuma pogodbenice ne zavezuje, da drugi pogodbenici tega sporazuma v okviru svojega procesa regionalnega povezovanja ponudi ugodnejšo obravnavo, kot je tista, ki se uporablja v vsaki od pogodbenic. 2. Če država podpisnica iz Srednje Afrike Evropski skupnosti odobri ugodnejšo obravnavo ali kakršno koli ugodnost v skladu s tem sporazumom, je do njih takoj in brezpogojno upravičena tudi vsaka država iz Srednje Afrike, ki je podpisnica tega sporazuma. Člen 98 Začetek veljavnosti 1. Ta sporazum se podpiše, ratificira ali odobri v skladu z veljavnimi ustavnimi ali notranjimi pravili in postopki. 2. Ta sporazum začne veljati prvi dan v mesecu, ki sledi mesecu, v katerem je bilo priglašeno deponiranje zadnje listine o ratifikaciji, sprejetju ali odobritvi pri depozitarjih Sporazuma. 3. Uradna obvestila se pošljejo generalnemu sekretarju Sveta Evropske unije in predsedniku Komisije gospodarske in monetarne skupnosti Srednje Afrike (CEMAC), ki sta depozitarja tega sporazuma. 4. Do začetka veljavnosti tega sporazuma pogodbenica ES in pogodbenica Srednja Afrika soglašata, da uporabljata določbe tega sporazuma v okviru svojih pristojnosti ("začasna uporaba"). To se lahko izvrši z začetkom začasne uporabe, če je ta mogoča, ali z ratifikacijo Sporazuma. 5. O začasni uporabi je treba uradno obvestiti depozitarja Sporazuma. Sporazum se začne začasno uporabljati 10 dni po tem, ko Evropska skupnost prejme uradno obvestilo o začetku začasne uporabe, ali ko uradno obvestilo o ratifikaciji ali začetku začasne uporabe prejmejo vse države podpisnice iz Srednje Afrike. 6. Brez poseganja v odstavek 4 pogodbenica ES in države podpisnice iz Srednje Afrike lahko enostransko sprejmejo ukrepe za uporabo Sporazuma pred njegovo začasno uporabo, če je to mogoče. Člen 99 Veljavnost 1. Ta sporazum se sklepa za nedoločen čas. 2. Katera koli pogodbenica ali država podpisnica iz Srednje Afrike lahko drugo pogodbenico pisno obvesti, da namerava odpovedati ta sporazum. 3. Odpoved začne učinkovati šest mesecev po uradnem obvestilu druge pogodbenice. Člen 100 Teritorialna uporaba Ta sporazum se na eni strani uporablja za ozemlja, na katerih se uporablja Pogodba o ustanovitvi Evropske skupnosti, in pod pogoji, določenimi v tej pogodbi, ter na drugi strani za ozemlja držav Srednje Afrike, ki so podpisnice tega sporazuma. Člen 101 Pristop držav ali regionalnih organizacij Srednje Afrike 1. Ta sporazum je odprt za članstvo vseh držav ali regionalne organizacije Srednje Afrike. Prošnja za pristop se predloži Odboru SGP. Država, ki predloži svojo prošnjo za pristop, sodeluje na sejah Odbora SGP kot opazovalka. 2. Prošnja se prouči in začnejo se pogajanja za predloge o potrebnih spremembah tega sporazuma. Protokol o pristopu se predloži v odobritev pristojnim organom. 3. Pogodbenici proučita učinke pristopa novih držav na ta sporazum. Odbor SGP lahko odloči o prehodnih ukrepih ali potrebnih spremembah. Člen 102 Pristop novih držav članic Evropske unije 1. Odbor SGP se obvesti o vseh prošnjah tretjih držav za članstvo v Evropski uniji. V času pogajanj med EU in državo prosilko pogodbenica ES posreduje pogodbenici Srednji Afriki vse ustrezne informacije, pogodbenica Srednja Afrika pa pogodbenici ES posredujejo svoje interese, tako da jih ta lahko v celoti upošteva. Pogodbenica Srednja Afrika bo obveščena o vseh pristopih k Evropski uniji. 2. Vsaka nova država članica Evropske unije pristopi k temu sporazumu z dnem pristopa k Evropski uniji z ustrezno klavzulo v aktu o pristopu. Če akt o pristopu k Evropski uniji ne določa takšnega avtomatičnega pristopa nove države članice k temu sporazumu, zadevna država članica pristopi tako, da pri generalnem sekretariatu Sveta Evropske unije deponira akt o pristopu, ta pa pošlje overjen izvod pogodbenici Srednji Afriki. 3. Pogodbenici proučita učinke pristopa novih držav članic Evropske unije na ta sporazum. Odbor SGP lahko odloči o prehodnih ukrepih ali potrebnih spremembah. Člen 103 Najbolj oddaljene regije Evropske skupnosti Nič v tem sporazumu pogodbenici ES ne preprečuje, da uporabi sedanje ukrepe za izboljšanje strukturnega, socialnega in gospodarskega položaja najbolj oddaljenih regij v skladu s členom 299(2) Pogodbe o ustanovitvi Evropske skupnosti. Člen 104 Dialog o finančnih vprašanjih Pogodbenici in države podpisnice iz Srednje Afrike se dogovorijo za spodbujanje dialoga, preglednosti in izmenjavo najboljših praks na področju davčne politike in uprave. Člen 105 Sodelovanje v boju proti ilegalnim finančnim dejavnostim Pogodbenici se zavezujeta k preprečevanju i